ARAB SAUDI RASMI KETUAI G20

RIYADH: Arab Saudi hari ini secara rasmi mengetuai Group of Twenty (G20) bagi sesi 2020 menjelang sidang kemuncak ke-15 kumpulan berkenaan di Riyadh pada 21 hingga 22 November tahun depan.

Mengambil alih teraju kepimpinan dari Jepun, Arab Saudi memuji usaha negara itu sepanjang mengetuai G20 bagi sesi 2019 dan akan terus menyokong usaha kumpulan ke arah kerjasama global.

“Kepimpinan G2O Arab Saudi komited untuk meneruskan usaha Osaka dan mempromosi kesepakatan multilateral. Bekerjasama dengan rakan G20 yang lain, kami akan melaksanakan tindakan konkrit dan merealisasikan peluang untuk membolehkan kita menghadapi cabaran masa depan.

“Kerajaan Arab Saudi terletak di antara tiga benua, Asia, Afrika dan Eropah. Selaku tuan rumah G20, Arab Saudi akan memainkan peranan penting dengan berkongsi perspektif Timur Tengah dan rantau Afrika Utara.

“Kami percaya, ia bakal menjadi peluang unik untuk mencapai persetujuan berhubung isu antarabangsa dan pada masa sama mengalu-alukan kedatangan dunia ke Arab Saudi,” ujar Putera Mahkota Arab Saudi, Mohammed bin Salman.

Mengangkat tema ‘Realizing Opportunities of the 21st Century for All’, Arab Saudi yang juga anggota G20 Troika akan memfokuskan kepada tiga matlamat utama iaitu ‘Memperkasa Manusia’ dengan menyediakan persekitaran di mana semua manusia terutama wanita dan golongan muda boleh hidup selesa, bekerja dan berkembang maju.

‘Menjaga Planet’ dengan memupuk usaha bersama berhubung keselamatan makanan dan air, iklim, tenaga dan alam sekitar serta ‘Membentuk Sempadan Baharu’ dengan mengadaptasi strategi jangka panjang yang berkongsi manfaat inovasi dan kemajuan teknologi.

Sebagai satu-satunya negara Arab yang menganggotai G20, Arab Saudi turut komited memastikan G20 terus mencerminkan pelbagai perspektif antarabangsa yang luas dan inklusif. — SINAR HARIAN


Pemilihan makanan salah punca terdedah penyakit

KUALA LUMPUR – Rakyat Malaysia semakin terdedah kepada masalah
kesihatan kronik seperti diabetes pada usia muda kerana pemilihan
pemakanan yang salah.

Ahli Jawatankuasa Pusat Pertubuhan Doktor-Doktor Islam Malaysia
(Perdim), Dr Norman Mohd Norawi berkata, pengambilan makanan seperti
kurang berkhasiat dan memilih menu salah serta pengambilan makanan
dengan kandungan lemak trans, gula putih, karbohidrat yang tinggi antara
 menjadi faktor.

“Ini menjadi punca kepada masalah kesihatan kronik seperti diabetes, hypertensi dan sakit jantung.

“Selain itu, faktor kurang bersenam atau kurang aktiviti fizikal,
stres melampau dan berterusan juga menyumbang kepada masalah ini,”
katanya dalam satu kenyataan hari ini.

Jelasnya, diabetes antara penyakit yang popular dikalangan rakyat Malaysia kerana pemilihan menu yang tidak sihat.

Ia
 berpunca daripada kadar glukosa yang tinggi dalam saluran darah dan
kegagalan fungsi pankreas dalam menghasilkan insulin dengan sempurna.

Katanya,
 rakyat Malaysia seharusnya mengawal kadar gula dalam darah dengan
memastikan corak pemakanan yang diamalkan harus dipantau dengan baik.

“Antara
 makanan yang wajib kita cegah untuk mengelak penyakit diabetes ialah
mengurangkan pengambilan makanan bergula tinggi dan bergoreng, serta
makanan mempunyai kadar kolesterol yang tinggi.

“Harus di ingat, makanan yang mempunyai kadar gula yang tinggi dan ia adalah musuh utama bagi penghidap diabetes,” katanya.

Antaranya ialah menu atau makanan yang disediakan menggunakan
pemanis seperti ais krim, kuih donat, aneka pastri, coklat susu, makanan
 dengan campuran manisan buatan.

Sementara itu, menyentuh
mengenai program kesihatan inisiatif Perdim iaitu larian Doctor Run
2019, yang akan diadakan Mac ini, Dr Norman berkata, sehingga kini,
seramai 4,300 peserta telah mendaftarkan diri dan hampir mencapai
sasaran penganjur iaitu 5,000 peserta.

Jelasnya, beliau optimis
jumlah peserta akan meningkat lagi menjelang pendaftaran larian yang
julung kali diadakan itu akan ditutup pada Jumaat, 22 Februari ini.

“Larian ini mempunyai aura yang tersendiri dengan penyertaan lebih kurang 1,700 doktor-doktor bertauliah sekitar seluruh negara.

“Sokongan
 daripada mereka dalam memeriahkan larian ini menunjukkan bahawa para
doktor amat menggalakkan senaman fizikal bagi menjamin kesihatan
optimum,” katanya.

Program pada 24 Mac ini, Doctor Run 2019 akan
bermula seawal jam 6 pagi di Dataran Merdeka Kuala Lumpur yang
menawarkan hadiah wang tunai kepada pemenang tempat pertama sehingga
kelima bagi setiap kategori larian 12 kilometer dan 17 kilometer.

Bagi
 memeriahkan lagi pertandingan, penganjur juga turut menawarkan hadiah
bagi pemenang kostum doktor terbaik selain cabutan bertuah yang
kesemuanya bernilai RM15,000.

Program ini turut menyasarkan 5,000
 peserta dari pengamal perubatan moden swasta serta kerajaan selain
seluruh lapisan masyarakat di sekitar Lembah Klang.


SUMBER AIR TERKUMPUL DI GUNUNG INAS, MENGALIR LAJU DI CERUN PUNCA BANJIR – MB KEDAH

BALING: Sumber air yang terkumpul banyak di Gunung Inas, dekat sini yang mengalir turun dengan laju di sudut cerun yang curam dipercayai menyebabkan berlakunya kejadian banjir dan fenomena kepala air di sini, Isnin lepas.

Menteri Besar Kedah Datuk Seri Muhammad Sanusi Md Nor berkata kesimpulan itu berdasarkan tinjauan udara yang dilakukan bersama Polis Diraja Malaysia (PDRM) semalam di kawasan gunung itu yang turut mendapati tiada pecahan takungan air seperti yang didakwa.

“Saya berpeluang menaiki helikopter PDRM untuk meninjau kawasan bencana dan dapat melihat secara menyeluruh laluan aliran air yang berpunca dari Gunung Inas sehingga kawasan bencana dan Pekan Kupang.

“Pemerhatian mata kasar dari udara, saya dapati air terkumpul begitu banyak dalam satu masa dan terdapat berpuluh-puluh lorong yang terbentuk di Gunung Inas yang mengalir ke bawah di sudut cerun yang sangat curam dan menyebabkan air bergerak begitu laju di Lata Celak ini dalam tempoh serentak,” katanya dalam kenyataan hari ini.

Muhammad Sanusi berkata pada tinjauan itu, beliau mendapati takungan yang dibina di kawasan tanaman Musang King masih ada, dan takungan tempat pengumpulan air untuk dipam masuk ke kolam berkenaan juga tidak pecah.

Muhammad Sanusi berkata pokok-pokok besar di sepanjang aliran air di gunung itu juga masih ada dan tidak ditebang sewaktu ladang hutan tanaman durian Musang King dibangunkan.

Justeru beliau berkata kesimpulan pada masa ini sebelum mendapat laporan daripada jabatan teknikal seperti Jabatan Pengairan dan Saliran (JPS) dan Jabatan Mineral dan Geosains Malaysia (JMG) ialah aliran air bergerak begitu laju di cerun yang curam daripada sumber air yang terlalu banyak dan bercantum menjadi satu di aliran Lata Celak yang mengalir ke Sungai Kupang.

Dalam kejadian kira-kira pukul 4 petang Isnin lepas, banjir dan fenomena kepala air di Baling mengakibatkan tiga nyawa terkorban dan lebih 1,400 penduduk dipindahkan ke tiga pusat pemindahan selain 15 rumah musnah dihanyutkan arus deras. –AlHijrah Online


TIGA BERANAK MAUT KERETA DIHEMPAP POKOK

KOTA BHARU: Tiga beranak maut selepas kenderaan yang mereka naiki dihempap pokok dalam kejadian berdekatan Kampung Bukit Cina, Kok Lanas di sini malam tadi.

Dalam kejadian itu Nik Mohd Zulmi Ramli, 44, dan Nik Amirah Ab Rahman, 40, serta anak bongsu mereka Nik Aishah Azzahra, 5, maut di tempat kejadian, manakala dua lagi anak pasangan itu Nik Adilia Zulaikha, 11, serta Nik Adam Zarif, 9, terselamat dan dibawa ke Hospital Machang untuk mendapatkan rawatan lanjut.

Ketua Balai Bomba dan Penyelamat Ketereh Mohd Roslan Omar berkata pihaknya menerima laporan berkenaan kejadian itu pada 8.06 malam.

“Kejadian membabitkan dua kenderaan iaitu Nissan Sentra dan Honda City dihempap pokok melibatkan 10 mangsa. Tiga mangsa tersepit di dalam kereta Nissan Sentra disahkan meninggal dunia, manakala dua lagi selamat.

“Lima mangsa iaitu tiga lelaki dan dua wanita di dalam kereta Honda City juga selamat,” katanya.

Sementara itu, adik ipar mangsa Muhammad Ridha Abdullah, 35, berkata Nik Amirah dan Nik Mohd Zulmi ketika itu dalam perjalanan pulang ke rumah mereka di Kok Lanas selepas selesai mengemas rumah ibu mereka di Ketereh.

“Pasangan tersebut mengambil keputusan untuk mengemas rumah ibu mereka iaitu Amnah Ismail, 64, yang berada di Kuala Lumpur dan dijangka pulang ke Kelantan hari ini.

“Selepas siap mengemas dan mengambil anak-anak mereka yang ke pesta buku di sebuah pasar raya di sini, mereka makan malam terlebih dahulu. Malang tidak berbau, ketika dalam perjalanan untuk pulang ke rumah kereta Nissan Sentra yang dinaiki mereka dari arah Machang ke Kota Bharu dihempap pokok,” katanya kepada Bernama hari ini.

Muhammad Ridha berkata Nik Amirah bekerja di Jabatan Audit Negara, Tunjong manakala Nik Mohd Zulmi berkhidmat di Agensi Antidadah Kebangsaan (AADK) Pasir Mas.–AlHijrah Online


WARGA PENDIDIK TERIMA VAKSIN SEBELUM SEPTEMBER

KOTA TINGGI: Seramai 85,000 guru di seluruh negara yang masih belum divaksin dijangka akan menerima suntikan vaksin sebelum sesi persekolahan dibuka September ini.

Menteri Kesihatan, Datuk Seri Dr Adham Baba berkata, senarai penuh nama guru sudah diberikan Kementerian Pendidikan Malaysia (KPM) kepada Pasukan Petugas Khas Imunisasi COVID-19 (CITF) bagi memastikan semua warga pendidik divaksinasi sebelum sekolah dibuka secara berperingkat.

Tambah Adham, anggota kumpulan pelaksana dan perkhidmatan sokongan termasuk pengendali kantin sekolah, pemandu bas serta pengawal keselamatan juga akan menerima suntikan vaksin bagi mencapai imuniti di kawasan sekolah.

“Saya sendiri telah meneliti nama guru tersebut dan telah membuat permintaan pada CITF agar kumpulan ini diberikan sebelum September,” katanya selepas meninjau Program Outreach Vaksinasi bersama Institut Jantung Negara (IJN) di Dewan Semanggar, di sini hari ini.

Dalam perkembangan yang sama, pihak kementeriannya sedang meneliti data klinikal yang lebih tepat dan terkini daripada Pfizer sebelum membuat keputusan menjalankan vaksinasi terhadap pelajar sekolah.

Setakat ini, seramai 326,998 guru telah menerima sekurang-kurangnya satu dos vaksin, manakala 215,999 guru lengkap dos vaksinasi.—AlHijrah Online


PENDATANG TANPA IZIN NEGATIF COVID-19 DIHANTAR PULANG KE NEGARA ASAL

PUTRAJAYA: Menteri Kanan (Kluster Keselamatan) Datuk Seri Ismail Sabri Yaakob hari ini berkata kerajaan Malaysia akan menghantar pulang pendatang tanpa izin yang negatif COVID-19 ke negara asal masing-masing.

Ismail Sabri, yang mempengerusikan Mesyuarat Khas Pengurusan Pendatang Tanpa Izin, berkata Kementerian Luar (Wisma Putra) akan berbincang dengan rakan sejawat dan kedutaan negara terlibat bagi urusan menerima pulang rakyat masing-masing.

“Antara perkara lain yang diputuskan dalam mesyuarat itu juga adalah saringan COVID-19 (ujian swab) di lakukan ke atas semua pendatang tanpa izin di Depot Imigresen KLIA, Bukit Jalil dan Semenyih,” katanya dalam sidang media harian Perintah Kawalan Pergerakan Bersyarat (PKPB) di sini, hari ini.

Dalam perkembangan berkaitan, Ismail Sabri berkata selain Pusat Kuarantin dan Rawatan COVID-19 di Taman Ekspo Pertanian Malaysia Serdang (MAEPS), kerajaan turut menambah dua lagi hospital yang akan dikhaskan untuk merawat pendatang tanpa izin positif COVID-19 iaitu Hospital Kusta Sungai Buloh dan Bangunan Wad Bersalin Lama, Hospital Kuala Lumpur.

Kesemua pusat rawatan berkenaan dijangka mampu menampung seramai 1,430 pesakit dalam kalangan pendatang tanpa izin yang positif COVID-19.

Sementara itu, Ismail Sabri menegaskan tidak timbul isu golongan pendatang tanpa izin didiskriminasikan di negara ini kerana tindakan kerajaan adalah untuk menjaga kepentingan rakyat yang majoritinya mematuhi Prosedur Operasi Standard (SOP) PKPB bagi mengekang penularan COVID-19.

“Mereka perlu sedar pendatang tanpa izin adalah mereka yang memasuki negara secara haram. Saya tidak tahu (jika ada) mana-mana negara dalam dunia ini yang membenarkan mereka yang masuk secara haram tanpa dokumen sah bebas bergerak ke mana-mana sahaja. Tidak ada.

“Mereka yang masuk secara haram adalah salah di sisi undang-undang dan boleh ditangkap. Itu jelas dalam undang-undang. Jadi tidak timbul isu. Kalau mereka tidak ditangkap dan positif, tentunya golongan ini akan menyebarkan virus kepada rakyat yang tidak bersalah,” katanya.

Ismail Sabri menjelaskan tindakan menangkap pendatang tanpa izin dapat mengekang penularan wabak COVID-19 di negara ini dan seterusnya melindungi keselamatan rakyat keseluruhannya.

Semalam, dilaporkan 227 pendatang tanpa izin yang ditahan di tiga Depot Tahanan Imigresen – Bukit Jalil, KLIA Sepang dan Semenyih – Malaysia didapati positif COVID-19. — BERNAMA


‘RIDER’ MAUT, SEORANG CEDERA PARAH DALAM NAHAS LIMA KENDERAAN

KLANG: Seorang penghantar makanan maut sementara seorang penunggang motosikal cedera parah dalam nahas lima kenderaan di persimpangan lampu isyarat Jalan Meru-Jalan Haji Sirat, di sini petang tadi.

Ketua Polis Daerah Klang Utara, ACP Vijaya Rao Samachulu berkata, pihaknya menerima laporan pada jam 2.30 petang melibatkan dua buah kenderaan utiliti sukan (SUV) Nissan X-Trail, dua motosikal dan sebuah Proton Wira.

“Kemalangan berlaku apabila sebuah kereta jenis Nissan X-Trail di lorong ketiga hendak membelok ke kanan dan tiba-tiba sebuah lagi Nissan X-Trail yang berada di lorong keempat jalan terus ke hadapan dan berlaku pelanggaran.

“Akibat pelanggaran itu, kedua-dua Nissan X-Trail telah terbabas lalu merempuh dua motosikal dan sebuah kereta jenis Proton Wira,” katanya dalam satu kenyataan.

Mengulas lanjut, penghantar makanan seorang lelaki berumur 34 tahun meninggal dunia di tempat kejadian sementara seorang penunggang lagi, 29, cedera parah dan dihantar ke hospital.

Kedua-dua pemandu SUV yang berusia 20 dan 24 tahun terbabit telah ditahan untuk siasatan lanjut di bawah Seksyen 41(1) Akta Pengangkutan Jalan (APJ) 1987.

Orang awam yang mempunyai maklumat mengenai kejadian ini diminta menghubungi Pegawai Penyiasat, Inspektor Mohd Fadli Ismail di talian 017-2141318.

Terdahulu tular video rakaman kamera papan pemuka sebuah kenderaan di laluan bertentangan kenderaan suspek memaparkan dua buah SUV terbabit bergesel lalu bertembung dengan motosikal dinaiki mangsa.–AlHijrah Online


KEMATIAN MENANTU TPM, POLIS AMBIL KETERANGAN KAKITANGAN KLINIK GIGI

KUALA LUMPUR, 3 Jun – Polis mengambil keterangan beberapa individu bagi membantu siasatan berhubung kematian menantu timbalan perdana menteri, Datuk Syed Alman Zain Syed Alwi yang meninggal dunia kelmarin susulan rawatan gigi di Bangsar.

Ketua Polis Kuala Lumpur Datuk Amar Singh Ishar Singh berkata polis merakam percakapan mereka yang terdiri daripada kakitangan klinik gigi itu dan individu lain.

“Punca kematian masih belum dikenal pasti dan polis masih dalam proses mendapatkan laporan bedah siasat daripada hospital,” katanya ketika dihubungi Bernama hari ini. Amar Singh berkata kes disiasat mengikut Seksyen 304 Kanun Keseksaan kerana menyebabkan kematian.

Syed Alman Zain, 44, merupakan suami kepada anak sulung Datuk Seri Dr Ahmad Zahid Hamidi, Datuk Nurulhidayah, 37. Allahyarham dilaporkan pergi ke klinik bersama seorang rakan pada kira-kira 6 petang Rabu untuk mendapatkan rawatan gigi sebelum tidak sedarkan diri. Menurut seorang anggota keluarga, Allahyarham kemudian dikejarkan ke Pusat Perubatan Universiti Malaya dan disahkan meninggal dunia.

BERNAMA


SPR TENTUKAN TARIKH PRU15 20 OKT DEPAN

KUALA LUMPUR: Suruhanjaya Pilihan Raya (SPR) menetapkan mesyuarat khas bagi membincangkan dan menentukan tarikh penting bagi Pilihan Raya Umum Ke-15 (PRU15) pada 20 Oktober ini.

Setiausaha SPR, Datuk Ikmalrudin Ishak berkata mesyuarat khas tersebut juga akan membincangkan dan menetapkan tarikh penting bagi Pilihan Raya Kecil (PRK) Dewan Undangan Negeri (DUN) Bugaya, Sabah.

Mesyuarat khas itu akan diadakan pada Khamis, 20 Oktober ini pada jam 10 pagi di Menara SPR, Putrajaya.

“Mesyuarat khas itu akan dipengerusikan Pengerusi SPR, Tan Sri Abdul Ghani Salleh, yang akan membincangkan tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan.

“Satu sidang media akan diadakan sejurus selepas mesyuarat itu,” katanya dalam kenyataan, hari ini.

Kelmarin, Perdana Menteri, Datuk Seri Ismail Sabri Yaakob mengumumkan pembubaran Parlimen selepas diperkenan Yang di-Pertuan Agong untuk memberi laluan kepada PRU15.–AlHijrah Online


TUKANG KIMPAL DIPENJARA MUAT NAIK KOMUNIKASI JELIK TERHADAP SULTAN PERAK

KUALA LUMPUR: Mahkamah Sesyen di sini hari ini menjatuhkan hukuman penjara enam bulan terhadap seorang tukang kimpal kerana membuat dan memulakan penghantaran komunikasi jelik terhadap Sultan Perak Sultan Nazrin Shah menerusi Twitter miliknya, Disember tahun lepas.

Hakim Priscilla Hemamalini Nadarajan menjatuhkan hukuman itu terhadap Mohd Masri Md Darus, 36, selepas dia mengaku bersalah atas pertuduhan itu dan memerintahkan tertuduh menjalani hukuman penjara bermula hari ini.

Mohd Masri didakwa melakukan perbuatan itu menerusi aplikasi Twitter miliknya dengan menggunakan laman profil Twitter “@Muhammad65J” dengan niat untuk menyakiti hati orang lain pada 8.21 pagi, 22 Dis 2022.

Hantaran itu kemudian dibaca di Pejabat Jabatan Siasatan Jenayah Komersial Bukit Aman, Wangsa Maju, di sini pada 5 petang, 3 Jan lepas.

Pertuduhan dikemukakan mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama yang membawa hukuman denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan.

Timbalan Pendakwa Raya Nur Ilya Ellyna Nor Azmal memohon hukuman setimpal mengambil kira faktor hantaran yang dimuat naik tertuduh bersifat jelik dan bahasa digunakan adalah tidak sopan.

“Pendakwaan memohon hukuman setimpal agar memberi pengajaran bukan sahaja kepada tertuduh, namun kepada masyarat juga agar lebih berhati-hati ketika memuat naik hantaran dalam media sosial,” katanya.

Mohd Masri yang tidak diwakili peguam merayu hukuman ringan atas alasan tidak berkemampuan dan perlu menjaga ibu yang telah uzur.–AlHijrah Online


DUA WANITA BERAKSI ‘SUPERMAN’ DI LEBUH RAYA DITAHAN POLIS

IPOH: Dua wanita yang aksi mereka tular kerana menunggang motosikal secara berbahaya termasuk melakukan aksi ‘Superman’ di Lebuhraya Utara-Selatan, ditahan polis semalam.

Ketua Polis Daerah Muallim Superintenden Mohd Hasni Mohd Nasir berkata kedua-duanya menyerah diri di Bahagian Siasatan dan Penguatkuasaan Trafik, Ibu Pejabat Polis Daerah (IPD) Muallim pada 9.10 malam.

Beliau berkata mereka berjaya dikesan polis susulan tular rakaman video berdurasi 45 saat yang memaparkan dua penunggang motosikal melakukan aksi berbahaya di media sosial sejak kelmarin.

“Siasatan awal mendapati aksi mereka dirakamkan di Kilometer 375.9 arah utara pada Ahad lalu dan remaja berusia 18 dan 21 tahun itu menunggang dari Kuala Lumpur ke Ipoh.

“Apabila mereka sampai di kawasan rehat dan rawat Behrang kedua-dua suspek melakukan aksi ‘Superman’ iaitu meniarap di atas tempat duduk dan mencelah di antara kenderaan yang lain,” katanya dalam kenyataan hari ini.

Mohd Hasni berkata kedua-dua mereka berasal dari Pulau Indah, Selangor dan masing-masing bekerja sebagai operator platform e-dagang dan pengasuh bayi serta tidak mempunyai rekod jenayah.

“Pihak polis telah mengeluarkan saman ke atas mereka kerana kesalahan tiada lesen dan kes disiasat mengikut Seksyen 42(1) Akta Pengangkutan Jalan 1987,” katanya.–AlHijrah Online


LELAKI CEDERAKAN BEKAS ISTERI KERANA REBUT ANAK BAWA KE KLINIK DIDENDA RM1,000

MELAKA: Seorang pekerja kilang didenda RM1,000 oleh Mahkamah Majistret Ayer Keroh hari ini selepas mengaku bersalah mencederakan bekas isterinya kerana berebut ingin membawa anak mereka berusia tujuh bulan ke sebuah klinik, tahun lepas.

Majistret Sharda Shienha Mohd Suleiman menjatuhkan hukuman denda RM1,000 atau penjara tiga bulan jika gagal membayar denda selepas menerima pengakuan tertuduh, Syazwan Izzuddin Samsudin, 30, yang berdepan pertuduhan pilihan.

Mengikut pertuduhan, Syazwan Izzuddin didapati dengan sengaja mendatangkan kecederaan kepada Norfarhana Azlin Azman, 24, yang ketika itu merupakan isterinya dengan cara memukul menggunakan tangan di bahagian kiri muka, lengan, leher dan badan.

Perbuatan itu didakwa dilakukan di kaki lima hadapan pintu masuk sebuah klinik di Taman Cempaka dalam daerah Melaka Tengah, kira-kira 10 malam, 14 Ogos 2022, mengikut Seksyen 323 Kanun Keseksaan yang memperuntukkan hukuman penjara maksimum setahun atau denda sehingga RM2,000 atau kedua-duanya sekali, jika sabit kesalahan.

Menurut fakta kes, kejadian berpunca daripada salah faham antara tertuduh dan mangsa kerana berebut anak mereka yang berusia tujuh bulan pada waktu tersebut.

Difahamkan, tertuduh ingin membawa bayi tersebut ke klinik kerana tidak sihat namun dihalang oleh mangsa dan perbuatan tersebut menyebabkan dia dipukul.

Pendakwaan dikendalikan Timbalan Pendakwa Raya Fiqri Hakim Zamri mencadangkan hukuman setimpal dikenakan sebagai pengajaran kepada masyarakat manakala peguam Haslinda Abu Bakar memohon agar hukuman ringan diberikan memandangkan ia kesalahan pertama anak guamnya serta perlu menanggung anak dan ibunya.–AlHijrah Online


TIDAK SAMPAI 24 JAM

BAITULMAQDIS: Tidak sampai 24 jam gencatan senjata diumumkan, Polis Israel dilapor menyerbu perkarangan Masjidil Aqsa dan bertembung dengan rakyat Palestin.

Polis zionis dilapor turut menggunakan bom gas pemedih mata dalam pertembungan tersebut.

Ketegangan dilaporkan berlaku selepas solat Jumaat di Masjid Al-Aqsa.

Masjid ketiga umat Islam itu hari ini dipenuhi rakyat Palestin yang hadir untuk bersolat selain meraikan gencatan senjata yang diumumkan.

Pagi tadi, Hamas dan Israel setuju melaksanakan gencatan senjata bagi tujuan menghentikan siri serangan yang berlaku sejak 11 hari lalu.

Gencatan senjata itu diusulkan Mesir dan dipersetujui kedua-dua pihak tanpa syarat. — AlHijrah Online.


SESI PERSEKOLAHAN SESI 2021 BERMULA 1 MAC

KUALA LUMPUR: Sesi persekolahan secara bersemuka bagi murid Pra-Sekolah, Tahun 1 dan Tahun 2 akan bermula pada 1 Mac 2021.

Menteri Kanan Pendidikan, Datuk Mohd Radzi Md Jidin berkata, bagi murid Tahun 3 hingga Tahun 6, sesi persekolahan akan bermula pada 8 Mac 2021.

Sebelum ini, sesi persekolahan telah ditangguhkan susulan peningkatan kes COVID-19.

“Bagi pelajar sekolah menengah di negeri Kumpulan A akan hadir ke sekolah pada 4 April manakala bagi negeri Kumpulan B bermula 5 April, iaitu selepas tamat sesi peperiksaan Sijil Pelajaran Malaysia (SPM) 2020,” katanya.

Ujarnya, keputusan membenarkan pelajar sekolah rendah untuk mengikuti sesi persekolahan lebih awal adalah bagi memberi ruang kepada murid dan guru menyesuaikan diri dengan suasana norma baharu dengan mengikut prosedur operasi standard (SOP) COVID-19.

Negeri dalam kumpulan A melibatkan sekolah di Kedah, Johor, Kelantan dan Terengganu manakala kumpulan B melibatkan sekolah di Perlis, Pulau Pinang, Perak, Selangor, Negeri Sembilan, Melaka, Pahang, Sabah, Sarawak, Wilayah Persekutuan Kuala Lumpur, Labuan serta Putrajaya.

Bagaimanapun, Mohd Radzi merayu kepada ibu bapa bagi memastikan pematuhan SOP bagi murid berada di luar sekolah.–AlHijrah Online


TANGISAN, SORAKAN KEGEMBIRAAN SAMBUT PEMBUKAAN SEMULA TAMBAK JOHOR

JOHOR BAHRU: Sebak. Begitulah dapat digambarkan perasaan ramai rakyat Malaysia di sini yang telah dengan sabar menantikan detik pembukaan semula Tambak Johor, yang pernah disifatkan sebagai antara laluan darat tersibuk di dunia, tepat 12 tengah malam tadi.

Dua minit sebelum menjelang detik itu, kelihatan ramai orang berjalan kaki daripada arah Kompleks Kastam dan Imigresen (CIQ) Singapura menuju ke Malaysia, menyebabkan ramai yang sedang menunggu bersorak kegembiraan.

“Welcome back” dan “selamat kembali ke Malaysia”, antara dilaungkan mereka yang berkumpul di R&F Mall berdekatan dengan Tambak Johor, serta disambut dengan percikan bunga api.

Tambak Johor dan Lebuhraya Linkedua, yang sepi sepanjang pelaksanaan Perintah Kawalan Pergerakan (PKP) kembali ‘bernyawa’ selepas hampir dua tahun, dengan pembukaan sempadan negara bermula hari ini.

Suasana di sekitar Bandaraya Johor Bahru turut meriah, dengan orang ramai berkumpul bagi menunggu ketibaan ahli keluarga mereka dari Singapura, dan ada juga yang hadir hanya untuk merasai detik bersejarah itu.

Tinjauan Bernama mendapati, kenderaan yang keluar dari arah Singapura turut membunyikan hon, selain penumpangnya bersorak kegembiraan.

Mohd Fauzan Hafizi Rosli, 33, yang bekerja sebagai seorang juruteknik di republik itu sejak empat tahun lepas, menitiskan air mata sebaik ditanya mengenai perasaannya dapat kembali ke tanah air.

Pemuda berasal dari Kota Tinggi itu berkata beliau akhirnya dapat melepaskan kerinduan, selepas dua tahun tidak dapat bertemu anak dan isteri.

“Isteri tidak tahu pun saya balik, buat kejutan untuk dia, harap menjadilah kejutan saya ini…sudah lama saya tidak dapat berjumpa keluarga.

“Terima kasih buat kerajaan Malaysia dan Singapura, yang menjayakan pembukaan sempadan ini,” katanya ketika ditemui di CIQ Kompleks Sultan Abu Bakar (KSAB), Gelang Patah di sini.

Mohd Fauzan berkata lebih manis lagi, apabila kepulangan rakyat Malaysia bermula hari ini, adalah ketika umat Islam hampir menyambut bulan ramadan.

“Dah dua tahun beraya di negara orang, rasa sebak ada, terharu pun ada…tidak tahu macam mana hendak berjumpa dengan isteri dan anak,” katanya.

Pada 25 Mac lepas, Perdana Menteri Datuk Seri Ismail Sabri Yaakob dan Perdana Menteri Singapura Lee Hsien Loong menerusi kenyataan bersama memaklumkan, kedua-dua negara bersetuju untuk membuka sepenuhnya sempadan darat bagi pengembara yang telah lengkap vaksinasi mulai 1 April, selaras dengan fasa peralihan ke endemik.

Malaysia dan Singapura juga akan membenarkan pengembara yang telah lengkap vaksinasi, untuk merentas sempadan darat tanpa perlu menjalani kuarantin atau melaksanakan ujian COVID-19, termasuk ujian prapelepasan dan semasa ketibaan. —AlHijrah Online


BAYI PUTUS TANGAN, PEMILIK ANJING CUAI DIDENDA

AYER KEROH: Seorang pemasang jubin didenda RM1,000 selepas mengaku bersalah meninggalkan anjing peliharaan yang menggigit tangan kanan anak saudaranya sehingga putus, pada September lalu.

Hukuman dijatuhkan oleh Mahkamah Majistret Ayer Keroh, hari ini.

Keputusan itu dibuat Majistret Mazana Sinin selepas tertuduh Gan Tiong Guey, 41, membuat pengakuan bersalah sejurus kertas pertuduhan terhadapnya dibacakan oleh jurubahasa.

Mengikut pertuduhan, dia didapati dengan cuainya meninggalkan haiwan peliharaan iaitu seekor anjing hingga menyebabkan tangan kanan seorang bayi perempuan berusia tujuh hari, yang juga merupakan anak saudaranya itu putus.

Kejadian tersebut berlaku sekitar jam sembilan pagi di Taman Widuri Bachang pada 8 September lalu.

Sabit kesalahan, tertuduh boleh dihukum penjara maksimum enam bulan atau denda sehingga RM2,000 atau kedua-duanya sekali mengikut Seksyen 289 Kanun Keseksaan.

Terdahulu, Peguam Amritpal Singh yang mewakili tertuduh merayu hukuman ringan diberikan dengan alasan anak guamnya menanggung lima anak berusia sembilan hingga 20 tahun, selain ibu bayi berkenaan juga enggan memanjangkan kes tersebut.

Timbalan Pendakwa Raya, Anis Najwa Nazari bagaimanapun memohon hukuman setimpal diberikan dengan mengambil kira kecederaan cacat kekal yang dialami bayi tersebut dan sebagai pengajaran kepada orang ramai.

Mahkamah kemudian memerintahkan tertuduh membayar denda sebanyak RM1,000 atau dua bulan penjara jika gagal membayar denda.

Dalam prosiding berasingan, isteri tertuduh, Heng Chiew Lian, 39 tahun turut didakwa atas pertuduhan mengabaikan atau mendedahkan mangsa sama dengan cara yang mungkin menyebabkannya mengalami kecederaan fizikal.

Tertuduh didakwa mengikut Sekyen 31(1)(A) Akta Kanak-Kanak 2001 yang memperuntukkan hukuman maksimum 10 tahun atau denda sehingga RM20,000 atau kedua-duanya sekali, jika sabit kesalahan.

Chiew Lian bagaimanapun mengaku tidak bersalah dan dibenarkan diikat jamin sebanyak RM5,000 dan mahkamah menetapkan tarikh 18 Disember sebagai sebutan semula kes—AlHijrah Online


NGO PERLU DAFTAR DENGAN PKOB BAGI SELARAS BANTUAN BANJIR – POLIS KELANTAN

KOTA BHARU: Polis Kelantan menasihatkan semua pertubuhan bukan kerajaan (NGO) agar berdaftar terlebih dahulu dengan Pusat Kawalan Operasi Bencana (PKOB) negeri sekiranya ingin menghulurkan apa jua jenis bantuan kepada mangsa banjir.

Ketua Polis Kelantan Datuk Muhamad Zaki Harun berkata tindakan itu adalah bagi memudahkan penyelarasan dilakukan selain mengelak sebarang pertindihan tugasan.

Beliau berkata kehadiran NGO dari luar dengan kepakaran masing-masing amat diperlukan tetapi ia perlu diselaraskan agar kesemua tindakan yang dilakukan lebih sempurna.

“Dalam Mesyuarat PKOB yang dijalankan hari ini kami dapati banyak NGO termasuk dari Kuala Lumpur, Johor dan Perlis yang menyatakan kesudian hadir untuk membantu.

“Apa yang kami mahu agar mereka berdaftar terlebih dahulu bagi mengelak pertindihan. Kami bukan menolak bantuan dan amat mengalu-alukan kedatangan mereka cuma ia perlu diselaraskan supaya semua tindakan berjalan dengan lancar,” katanya kepada pemberita di Ibu Pejabat Polis Kontinjen (IPK) Kelantan di sini, hari ini.

Terdahulu,Muhamad Zaki menerima sumbangan pelbagai barangan keperluan asas seperti alat kebersihan diri, lampin pakai buang dan barangan makanan kering daripada Econsave dan ATC Food Sdn Bhd untuk diagihkan kepada mangsa banjir di negeri ini.

Mengulas lanjut, beliau berkata pasukan polis juga ditempatkan di Pusat Pemindahan Sementara (PPS) sekiranya ada mangsa yang ingin membuat sebarang laporan.

“Kami tahu ada mangsa yang enggan meninggalkan rumah kediaman mereka kerana bimbang diceroboh pihak tidak bertanggungjawab.

“Di sini kami ingin nyatakan ada anggota polis membuat rondaan di kawasan dinaiki air dan mereka tidak perlu bimbang. Sekiranya mereka enggan berpindah dan paras air semakin meningkat mungkin akan membahayakan nyawa mereka sendiri,” katanya.

Dalam perkembangan sama, polis juga menyediakan 60 anggota Pasukan Simpanan Persekutuan (FRU) dan 70 anggota Pasukan Gerakan Am (PGA) bagi pascabanjir.

Katanya kesemua anggota ini akan membantu kerja-kerja pembersihan terutamanya di rumah ibadat dan sekolah yang terjejas. –AlHijrah Online


KEKUATAN PERTAHANAN IRAN BUKAN ANCAMAN

TEHRAN: Pemimpin tertinggi Iran, Ayatollah Ali Khamenei berkata peningkatan kuasa pertahanan negara itu bukanlah ancaman kepada negara lain, demikian menurut laporan stesen TV Iran semalam.

Memetik laporan Xinhuanet, Khamenei berkata kekuatan pertahanan bertujuan untuk mengelakkan sebarang peperangan yang berkemungkinan terhadap negara itu.

“Untuk mengelakkan peperangan dan menamatkan ancaman, kita harus menjadi kuat,” katanya.

Republik Islam Iran berjaya “melumpuhkan” musuh dan membangunkan sistem pertahanan sofistikated sebagai tindak balas terhadap musuh yang semakin ke hadapan dalam menentang Iran, kata pemimpin Iran itu.

Khamenei membuat kenyataan itu semasa pertemuannya dengan komander angkatan tentera udara dan anggotanya di Tehran. — Terjemahan AlHijrah Online


ARAFAH TENANG, JEMAAH HAJI SEMPURNAKAN WUKUF

ARAFAH, ARAB SAUDI: Jemaah haji terpilih tahun ini berwukuf di padang Arafah yang bermula tergelincirnya matahari 9 Zulhijjah, bersamaan 30 Julai 2020.

Ia termasuk lapan rakyat Malaysia yang menetap di Arab Saudi, dan diluluskan permohonan mereka untuk menunaikan rukun Islam kelima itu.

Terdahulu, dalam komunikasi bersama AlHijrah Online, salah seorang jemaah Malaysia, Mushtafa Muadz Mohammad Masruh berkata, pergerakan jemaah dari lokasi penginapan di Mina, terus menuju ke Masjid Namirah, di Arafah.

Kesemua jemaah mendengar khutbah Arafah di masjid berkenaan sebelum menunaikan solat fardhu Zuhur dan Asar secara jamak.

Jemaah kemudian menuju ke khemah yang disediakan untuk berwukuf.

Waktu berwukuf dan berdoa adalah sehingga tenggelamnya matahari pada waktu Maghrib.

Khemah-khemah yang disediakan untuk jemaah pada musim haji kali ini, sebagai mana lazimnya memuatkan beberapa kemudahan asas. Namun aspek penjarakan sosial masih diamalkan melalui kedudukan kerusi-kerusi jemaah yang diletakkan dengan ruang antara satu hingga dua meter antara satu sama lain.

Petugas kebersihan, keselamatan dan perubatan turut dilihat berada di khemah-khemah di Arafah bagi memastikan kebajikan para tetamu Allah berada dalam keadaan baik.

Semalam, jemaah memulakan kemuncak haji dengan tawaf Qudum, iaitu tawaf permulaan. Ia merupakan sejarah yang baharu apabila aspek penjarakan sosial amat ditekankan ketika mengelilingi kaabah. –

Untuk tahun ini, ekoran penularan ancaman virus COVID-19, Arab Saudi hanya membenarkan ibadah haji disertai mereka yang tinggal atau menetap di negara itu sahaja. Ia termasuk rakyat dari 160 negara, selain rakyat negara itu sendiri. –  AlHijrah Online / Ardi Herman Mohd Mardzi


MAJLIS SYIAH: 23 INDIVIDU DITAHAN JAIS

GOMBAK: Jabatan Agama Islam Selangor (JAIS) menahan 23 orang, termasuk empat remaja, di sebuah pusat kegiatan syiah di sini dalam satu serbuan semalam.

Sinar Harian melaporkan serbuan jam 9.45 malam itu melibatkan 25 pegawai JAIS terhadap mereka yang disiasat di bawah undang-undang syariah kerana penentangan fatwa dan amalan syiah.

Mereka yang ditahan dibawa ke Kompleks
Islam Gombak untuk diambil keterangan sebelum dibebaskan jam 5 pagi tadi.

JAIS dalam reaksi segera ketika dihubungi akhbar terbabit memaklumkan akan memberikan kenyataan mengenai perkara itu dalam masa terdekat.


HAJI: USAHA ARAB SAUDI CEGAH COVID-19 DIIKTIRAF WHO

ARAB SAUDI: Prosedur Operasi Standard (SOP) ketat khusus buat jemaah haji musim ini yang dikuatkuasakan Arab Saudi diiktiraf Pertubuhan Kesihatan Sedunia (WHO).

Dalam satu kenyataan, Ketua Pengarahnya Dr Tedros Adhanom Ghebreyesus berkata Arab Saudi berjaya melaksanakan protokol kesihatan dan memastikan semua langkah pencegahan penularan virus COVID-19 dilaksana dengan baik.

“Syabas Arab Saudi kerana berjaya pastikan musim haji kali ini selamat daripada penularan virus korona. Ia menterjemah kaedah dan langkah terbaik yang boleh menjadi contoh kepada negara lain dalam mendepani norma baharu”.

Musim haji kali ini tidak seperti kelaziman. Bilangan jemaah dari seluruh dunia yang terpilih tidak ramai dan terhad kepada mereka yang menetap di Arab Saudi sahaja.

Tiada kemasukan jemaah dari luar negara itu dibenarkan sama sekali.

70 peratus daripadanya adalah rakyat daripada 160 negara manakala baki 30 peratus lagi rakyat Arab Saudi sendiri.

Antara SOP ketat yang diperkenalkan Riyadh bagi musim haji kali ini adalah jemaah haji perlu dikuarantin sebelum bermulanya kemuncak haji dan selepas selesai rukun Islam kelima itu.

Selain itu penjarakan sosial dua meter antara satu sama lain turut diamalkan ketika amalan-amalan, rukun dan wajib haji dilaksanakan.

Setiap jemaah dibahagikan mengikut kumpulan masing-masing dengan satu kumpulan tidak melebihi 20 orang. Setiap kumpulan mempunyai fasilitator yang akan memantau setiap pergerakan sepanjang kemuncak haji itu.

Musim haji kali ini mendapat perhatian global dengan pelaksanaan SOP yang sangat ketat. Visual serta gambar-gambar tawaf, solat, wukuf dan melontar tular di seluruh dunia berikutan penguatkuasaan SOP itu yang jarang-jarang sekali diamalkan pada musim haji. – AlHijrah Online / Ardi Herman Mohd Mardzi


TANAH RUNTUH: DUA LAGI MANGSA MAUT DITEMUKAN, IDENTITI ENAM MAYAT TELAH DIKENAL PASTI

BATANG KALI: Dua lagi mayat mangsa tanah runtuh di tapak perkhemahan Father’s Organic Farm berjaya dijumpai, menjadikan jumlah keseluruhan mangsa maut setakat ini seramai 23 orang.

Ketua Polis Daerah Hulu Selangor Supt Suffian Abdullah berkata mayat yang ditemukan dalam keadaan sempurna itu adalah seorang wanita lingkungan 30-an dan seorang kanak-kanak lelaki dianggarkan berusia antara dua hingga tiga tahun.

“Kedua-dua mayat telah ditemukan oleh pasukan penyelamat pada 1.05 tengah hari di kawasan Hillview (sektor A).

“Setakat ini pasukan penyelamat masih berada di lokasi untuk cari 10 mangsa lain,” katanya pada sidang media di lokasi mencari dan menyelamat mangsa tragedi itu, di sini, hari ini.

Suffian berkata kedua-dua mayat itu dihantar ke Hospital Sungai Buloh untuk dibedah siasat.

Dalam pada itu, beliau berkata pihak polis akan memanggil pengusaha tapak perkhemahan tersebut hari ini untuk tindakan susulan.

Sementara itu, Pengarah Jabatan Bomba dan Penyelamat Selangor Datuk Norazam Khamis dalam sidang media sama memberitahu kedua-dua mayat itu ditemukan berhampiran antara satu sama lain pada kedalaman tiga kaki.

“Kami syaki mereka ini ibu dan anak berdasarkan maklumat yang kita dapat. Kedua-dua mangsa ditemui di lereng bawah kawasan Hillview berhampiran dengan kolam air,” katanya.

Bagi mempercepatkan usaha mencari mangsa, Norazam berkata pihaknya memerlukan penambahan jengkaut.

Bagi perkembangan lain, enam daripada 23 mangsa yang ditemukan meninggal dunia dalam kejadian tanah runtuh di tapak perkhemahan Fathers’ Organic Farm, Gohtong Jaya telah dikenal pasti setakat 7 pagi tadi.

Menurut kenyataan Agensi Pengurusan Bencana Negara (NADMA), identiti mangsa dikenal pasti dengan pengecaman oleh waris atau menerusi ujian cap jari, manakala proses bedah siasat dan pengecaman mayat yang lain masih dijalankan.

Senarai nama mangsa yang terkorban:

1. Lim Wei Xin (perempuan-dewasa)

2. Hong Mei Jing (perempuan-dewasa)

3. Nurul Azmani (perempuan-dewasa)

4. Lai Lee Yin (perempuan-dewasa)

5. Tong Kai (kanak-kanak lelaki – 9 tahun)

6. Lai Lee Koo (perempuan-dewasa)


DENMARK KAJI LANGKAH PERUNDANGAN CEGAH PEMBAKARAN AL-QURAN – KEMENTERIAN LUAR MESIR

ANKARA: Denmark sedang mengkaji beberapa langkah dan perundangan untuk mencegah berulangnya insiden pembakaran al-Quran, menurut Kementerian Luar Mesir pada Jumaat.

Menteri Luar Denmark Lars Rasmussen mengesahkan perkara berkenaan menerusi panggilan telefon dengan rakan sejawatannya dari Mesir Sameh Shoukry, Agensi Anadolu memetik kenyataan jurucakap Kementerian Luar Ahmed Abu Zeid.

“Rasmussen memberitahu Shoukry bahawa insiden yang melibatkan pembakaran dan penghinaan al-Quran di Denmark baru-baru ini adalah “sesuatu yang dikesali dan bercanggah dengan nilai masyarakat Denmark,” menurut kenyataan itu.

Sambil mengulangi kecaman Mesir terhadap pembakaran al-Quran, Shoukry berkata bahawa kejadian itu dilihat sebagai provokasi terhadap umat Islam di seluruh dunia.

Beliau juga menegaskan bahawa insiden ini melanggar hak asasi manusia, mengancam kewujudan bersama secara aman dan menyemarakkan ekstremisme.

Di sebalik kecaman meluas, ahli kumpulan Islamofobia dan nasionalis ekstrem yang dipanggil “Danske Patrioter” (Patriot Denmark) pada Selasa membakar senaskhah al-Quran di hadapan Kedutaan Turkiye di Copenhagen, ibu negara Denmark.

Mereka juga membakar kitab suci umat Islam di hadapan kedutaan Iraq, Mesir dan Arab Saudi.

Beberapa bulan kebelakangan ini perbuatan membakar atau mencemarkan al-Quran atau percubaan untuk melakukannya oleh tokoh atau kumpulan Islamofobia, terutamanya di negara-negara Eropah utara dan Nordik semakin kerap berlaku.–AlHijrah Online


CATATAN KEMBARA DHUYUFURRAHMAN 1

Keberangkatan 5 petugas haji TV Alhijrah ke tanah suci

Pada 28 Julai lalu, petugas media Tabung Haji berlepas ke Jeddah untuk memulakan tugasan bagi melaporkan berita dan perkembangan semasa jemaah haji yang bakal membanjiri Madinah dan Mekah bermula 4 Ogos ini.

Cuak dan berdebar. Malah ada ketika merasa serba tak keruan. Apatah lagi memikirkan jika diri ini layak atau tidak. Itulah yang bermain dibenak kebanyakan petugas.

Putih, suci.

Namun, bersedia atau tidak, perjalanan ini harus diteruskan kerana selain bertugas, Petugas Media Tabung Haji juga bakal menunaikan ibadah haji bersama jemaah yang lain.

Tolak tepi perasaan tidak bersedia itu, kegembiraan untuk ke tanah suci menjadi tetamu Allah mengatasi segala kebimbangan yang bersarang dihati.

Oasis di tengah gurun

Bukan semua orang mendapat peluang ini. Menjadi tetamu eksklusif Allah, menjadi dhuyufurrahman.

Rombongan petugas media dari pelbagai agensi media negara berjumlah 18 orang tiba di Madinah pada subuh 29 Julai. Cuaca panas 39 darjah celsius merangkul dalam hangat subuh di bumi bersemadinya rasul junjungan Muhammad SAW.

Gua di Jabal Uhud, tempat Nabi berlindung ketika cedera

Dalam tempoh tiga hari setelah tiba di Madinah, petugas media berziarah ke tempat-tempat bersejarah di sekitar kota Madinah.

Petugas haji Malaysia di Jabal Uhud

Bermula dengan rombongan melawat ke Masjid Quba, Bukit Uhud, Masjid Qiblatain sehinggalah  merasai sendiri keterujaan menaiki kenderaan yang bergerak tanpa enjin di Bukit Magnet.

Bukit Magnet

Bukit Magnet

Paling mengesankan adalah kunjungan ke Muzium Dar Al Madinah yang menghidupkan semula sejarah sejak Nabi Muhammad SAW diangkat menjadi Rasul bermula dari Mekah ke  Madinah dalam bentuk replika mini untuk memberikan gambaran dan kefahaman jelas mengenai sejarah bumi suci ini.

Muzium Dar Al Madinah

Replika mini kedudukan makam Rasulullah SAW dan sahabat

Replika mini kedudukan makam Rasulullah SAW yang kini menjadi sebahagian dari Raudhah di dalam Masjid Nabawi

Pasti pengalaman berkunjung ke tempat-tempt bersejarah di Madinah bakal memberikan pengalaman berharga buat para jemaah haji pula.

Ketibaan rombongan pertama jemaah haji Malaysia, KT01

Bermula 4 Ogos lalu, jemaah haji Malaysia sudah mula memasuki Madinah dengan menyaksikan pendaratan pertama KT 01 yang membawa sejumlah 489 jemaah haji. KT 02, KT 03 dan KT 04 juga dijangka akan mula sampai ke Madinah pada minggu yang sama. Mereka akan berada di Madinah selama 8 hari sebelum berangkat ke tanah suci Mekah.
-POP@AMZ


TAREKAT NAQSYABANDIAH AL-ALIYYAH SYEIKH NAZIM AL-HAQQANI DIBENAR DIAMALKAN DI MALAYSIA

PUTRAJAYA: Tarekat Naqsyabandiyah al-Aliyyah Syeikh Nazim al-Haqqani dibenarkan diamalkan di negara ini seperti yang diputuskan Mesyuarat Jawatankuasa Muzakarah Majlis Kebangsaan Bagi Hal Ehwal Ugama Islam (MKI) kali ke-117 pada tahun 2020.

Pengerusi Jawatankuasa Muzakarah MKI Datuk Wan Zahidi Wan Teh berkata tarekat tersebut dibenar diamalkan oleh pengikutnya selagi tidak bertentangan dengan akidah Ahli Sunnah Wal Jamaah dan syariah serta uruf setempat selepas kajian semula dibuat.

“Oleh itu, keputusan terdahulu pada tahun 2000 berkaitan Tarekat Naqsyabandiah al-Aliyyah ini tidak lagi terpakai.

“Walau bagaimanapun, dalam melaksanakan keputusan ini, ia tertakluk kepada pihak berkuasa agama di setiap negeri,” katanya dalam satu kenyataan.

Muzakarah Jawatankuasa Fatwa MKI kali ke-48 pada 3 April 2000 memutuskan Tarekat Naqsyabandiah al-Aliyyah Syeikh Nazim al-Haqqani bertentangan dengan akidah Ahli Sunnah Wal Jamaah dan menyeleweng dari ajaran Islam. – AlHijrah Online


ARAB SAUDI UMUM HARI WUKUF 27 JUN, AIDILADHA 28 JUN

MAKKAH: Kerajaan Arab Saudi mengumumkan hari Wukuf yang merupakan kemuncak haji, adalah pada Selasa, 27 Jun ini sementara Hari Raya Aidiladha akan disambut pada Rabu, 28 Jun.

Perkara itu dinyatakan Ketua Rombongan Haji Malaysia Datuk Seri Syed Saleh Syed Abdul Rahman serta turut dilaporkan media tempatan termasuk Saudi Gazette yang memetik kenyataan Mahkamah Agung negara itu.

Wukuf dilakukan dengan berada di padang Arafah mulai tergelincirnya matahari (waktu Zohor) pada 9 Zulhijjah (27 Jun) sehingga sebelum fajar pada 10 Zulhijjah.

Kesemua 31,600 jemaah haji Malaysia akan menyertai kira-kira tiga juta umat Islam seluruh dunia akan bergerak ke Arafah untuk melaksanakan rukun haji itu.

Syed Saleh dalam sidang media di sini berkata tahap kesediaan khemah di Arafah dan Mina bagi operasi masyair untuk jemaah haji Malaysia kini telah mencapai tahap 80 peratus.

Menurutnya dengan berbaki lapan hari lagi menjelang hari wukuf, pihak pengurusan di sembilan maktab penginapan akan mengadakan sesi taklimat bagi menerangkan antaranya mengenai pergerakan bas dan kemudahan di Arafah dan Mina kepada jemaah haji.

“Jemaah haji juga akan diberikan nombor dan tempat dalam khemah dalam masa terdekat ini,” katanya.

Syed Saleh berkata hampir 300 khemah di Arafah dan Mina tersedia buat jemaah haji negara dengan beberapa penambahbaikan dilakukan tahun ini termasuk khemah berdinding PVC, bekalan elektrik di Arafah terus dari pencawang dan bekalan makanan keseluruhannya dibekalkan syarikat Malaysia.

Dalam pada itu, Syed Saleh berkata setakat ini, seramai 29,212 daripada 31,600 jemaah haji negara telah berada di Makkah.

Mengenai laporan kesihatan jemaah haji pula, beliau berkata 56 jemaah haji berada di wad pusat rawatan Tabung Haji (TH), manakala lapan orang di fasiliti kesihatan Arab Saudi.

Bagaimanapun, katanya kesemua mereka yang mengalami jangkitan paru-paru, masalah jantung dan sistem pencernaan, sakit kulit dan sendi berada dalam keadaan stabil.–AlHijrah Online


“JANGAN SESUKA HATI BUKA SEMPADAN NEGARA” – WHO

GENEVA, SWITZERLAND: Ketua Pengarah Pertubuhan Kesihatan Sedunia (WHO), Dr. Tedros Adhanom memberi peringatan bahawa mana-mana negara yang ingin membuka sempadannya perlu serius dalam usaha mengekang jangkitan COVID-19 dan menyelamatkan nyawa.

Jelasnya, ketika ini aspek kawalan perlu diutamakan terlebih dahulu dalam usaha mengawal penularan virus pembunuh itu.

“Melonggarkan kawalan tanpa terlebih dahulu mengawal wabak itu adalah resipi kepada bencana.”

Jelas beliau, setakat ini tiada mana-mana negara boleh menganggap wabak COVID-19 telah tamat. Sebaliknya realiti ketika ini menyaksikan virus itu masih mudah merebak.

Kata Adhanom, ia juga boleh menjangkiti sesiapa sahaja dengan mudah tanpa  mengira usia dan kebanyakan individu masih terdedah kepada COVID-19.

Setakat ini COVID-19 telah menjangkiti 25.3 juta orang di seluruh dunia, dengan lebih 848,000 kematian.

Amerika Syarikat kekal negara paling tinggi merekodkan jangkitan kes dengan lebih enam juta orang didapati positif. – AlHijrah Online


FORMAT UPKK DIGANTI SECARA PENILAIAN PENUH

PUTRAJAYA: Ujian Penilaian Kelas KAFA (UPKK) bagi calon 2020 dan 2021 bagi subjek bertulis yang dijadual pada 15 hingga 18 November depan akan digantikan dengan pelaksanaan berbentuk penilaian sepenuhnya.

Menteri di Jabatan Perdana Menteri (Hal Ehwal Agama) Senator idris Ahmad berkata, pelaksanaan UPKK secara penilaian tidak akan menjejaskan mutu terhadap tahap penguasaan murid dan peluang untuk ke sekolah menengah.

“Keputusan ini tidak akan menjejaskan penilaian terhadap tahap penguasaan murid-murid kepada subjek yang dipelajari bermula dari Tahun 1 hingga Tahun 6.

“Kemenjadian murid-murid di dalam pendidikan mampu dinilai melalui pelbagai kaedah. Justeru, bagi tujuan ini, Jabatan Kemajuan Islam Malaysia (JAKIM) akan memaklumkan kaedah serta tarikh pelaksanaan bagi menggantikan ujian bertulis tersebut,”dalam kenyataannya, hari ini.

Jelas Idris Ahmad, melalui pengumuman ini guru KAFA dan murid hendakklah terus membuat persediaan rapi bagi menghadapi proses selanjutnya yang akan dilaksanakan oleh JAKIM nanti.

Sementara itu, Idris Ahmad memaklumkan bahawa pengoperasian Kelas Al-Quran dan Fardhu Ain (KAFA) di seluruh negara bagi murid Tahun 1 hingga 6 akan diteruskan secara Pengajaran dan Pembelajaran di Rumah (PdPR) sehingga takwim persekolahan tahun 2021 berakhir.

“Ibu bapa diminta memastikan anak-anak mengikuti aktiviti Pendidikan KAFA secara PdPR.

“JAKIM sentiasa komited bagi memastikan Pendidikan KAFA bergerak seiring demi memastikan kemenjadian murid,” katanya.–AlHijrah Online


PERKHIDMATAN MAKAN DALAM KENDERAAN TIDAK DIBENARKAN

KUCHING: Polis Sarawak memandang serius inisiatif baharu pengusaha makanan yang menyediakan perkhidmatan ‘park-and-dine’ dalam kenderaan di negeri itu.

Pesuruhjaya Polis Sarawak Datuk Aidi Ismail menegaskan perkhidmatan itu tidak dibenarkan malah ia melanggar prosedur operasi standard (SOP) dan boleh dikenakan kompaun oleh pihak berkuasa.

“Apa yang dibenarkan ialah pelanggan buat belian bungkus tanpa ada layanan sehingga ke kenderaan.

“Boleh makan dalam kenderaan tetapi tidak dibenarkan ada layanan daripada pihak restoran bawa makanan kepada mereka kemudian bekas itu dipulangkan kepada pihak restoran,” katanya.

Baru-baru ini tular di media sosial mengenai inisiatif baharu ‘park-and-dine’ yang menggantikan perkhidmaan makan di restoran ekoran SOP diketatkan untuk mengekang penularan COVID-19 di Sarawak.

Aidi berkata walaupun ia disifatkan pendekatan atau inisiatif yang diusahakan peniaga tetapi SOP yang ditetapkan perlu difahami dengan jelas. – AlHijrah Online


LELAKI MEMANDU SECARA BAHAYA DIBERKAS

JOHOR BAHRU: Seorang lelaki ditahan polis kerana memandu secara berbahaya, menghalang penjawat awam menjalankan tugas dan merosakkan harta benda awam, awal pagi tadi.

Ketua Polis Daerah Johor Bahru Selatan, Asisten Komisioner Raub Selamat berkata, pihaknya telah menahan suspek yang berusia 31 tahun di sekitar Jalan Tebrau sekitar jam 4.41 pagi.

Dalam kejadian jam 2.00 pagi, polis terlebih dahulu bertindak dengan mengesan suspek yang sedang memandu kenderaan jenis Proton Persona dalam keadaan mencurigakan.

“Suspek ingin melarikan diri daripada tujuh buah kenderaan peronda polis (MPV) Dari Ibu Pejabat Polis Daerah Johor Bahru Selatan yang mengekorinya sejauh 15 kilometer.

“Walaubagaimanapun, suspek berjaya ditangkap selepas kenderaan dipandunya merempuh pagar keselamatan di tepi jalan sebuah taman perumahan”, katanya dalam satu kenyataan, hari ini.

Suspek yang mempunyai sembilan rekod jenayah dikesan positif dadah jenis methamphetamine.

Kes disiasat mengikut Seksyen 186 dan Seksyen 427 Kanun Keseksaan, Seksyen 42 Akta Pengangkutan Jalan 1987 serta Seksyen 15(1) (a) Akta Dadah Berbahaya 1957—AlHijrah Online


BOSS… MAMA KIRIM SALAM: SATU EKSPERIMENTASI MARHAEN

Oleh Syed Azwan Syed Ali

Tepat jam 6.30 petang ini, buat pertama kalinya dalam sejarah dunia penyiaran atau setidak-tidaknya sejarah TV AlHijrah, sebuah produksi drama “in-house” akan ke udara menemui penonton di Malaysia.

Berjudul “Boss… Mama Kirim Salam” (BMKS), drama 36 episod selama 30 minit yang akan disiarkan setiap Khamis dan Jumaat 6.30 petang bermula 6 Februari (hari ini), bukanlah drama biasa-biasa kerana ia lahir dalam situasi industri yang luar biasa.

Apa yang saya maksudkan dengan luar biasa ialah keadaan industri penyiaran (baca: media) yang amat mencabar ketika ini sehingga ribuan kakitangan industri hilang punca pendapatan dek cabaran media sosial yang pantas, murah dan percuma!

Dalam tempoh kurang setahun ini, lebih 1,500 wartawan, editor, penerbit, jurukamera dan jurugambar yang diberhentikan atau ditawarkan skim berhenti kerja sukarela, bagi membolehkan organisasi media terus bernafas dalam letusan lumpur digital ini.

Situasi media sekarang amat mencabar dengan ramai penonton beralih kepada media digital yang lebih murah dan percuma (sebenarnya berbayar menerusi data yang dibayar kepada Telco) menyebabkan pengiklan beralih kepada gergasi Facebook dan Google.

Dengan kata lain, stesen-stesen TV tempatan tidak lagi semewah suatu ketika dulu dan pendapatan semakin menurun. Ini juga bermakna bajet yang ada untuk melabur atau membeli program-program televisyen baharu semakin terhad.

BMKS bagaimanapun adalah sebuah drama “in-house” yang lahir daripada kekangan itu ketika stesen TV Islamik AlHijrah berusaha untuk menepati kehendak penontonnya yang setia dengan mengekalkan amalan patuh syariah.

Dalam catatan di Facebook, Ketua Pegawai Eksekutif AlHijrah Media Corporation (TV AlHijrah), Namanzee Harris, ada menulis tentang drama BMKS dengan tajuk catatan itu adalah “luxury is the enemy of innovation” (kemewahan adalah musuh kepada inovasi).

Jujurnya, BMKS arahan Wan Hussain Ismail adalah manifestasi kepada apa yang digarapkan dalam tulisan pengemudi stesen TV Islamik itu bahawa dengan kekangan yang ada, tidak seharusnya menghalang kita untuk berkarya dan menyajikan apa yang penonton dambakan.

Ia juga bukan suatu yang understatement untuk mengatakan ia adalah “eksperimentasi marhaen” stesen TV Islamik jika dibandingkan dengan TV tempatan lain yang lebih gergasi dari segi bajet dan kapasiti.

“Genre drama ini adalah romantik komedi, drama ringan,” kata Wan Hussain yang juga kakitangan otai di TV AlHijrah yang mula beroperasi  sejak 10 tahun lalu.

Dalam temubual di belakang tabir BMKS, Wan Hussain berkata idea dan konsep asal drama ini lahir dari tim TV AlHijrah yang diketuai Namanzee.

Apa yang mungkin membanggakan kami di TV AlHijrah adalah drama yang “bukan kisah cinta semata-mata” adalah ia menceritakan tentang petugas di stesen TV Islamik yang sepenuhnya berlatarkan stesen penyiaran digital TV AlHIjrah di Kompleks Pusat Islam Kuala Lumpur.

Boss… Mama Kirim Salam adalah gambaran tentang kehidupan kami di AlHijrah yang cuba dikongsikan dengan penonton di luar sana.

Drama BMKS ini juga dilahirkan dengan keyakinan TV AlHijrah bahawa genre drama mampu mengikat audiens, khususnya penonton wanita yang mewakili 58 peratus populasi audiens TV AlHijrah.

“Drama jalan terbaik untuk mendapatkan audiens, jalan terbaik untuk sebarkan dakwah juga melalui drama,” kata Namanzee yakin produksi drama “in-house” yang dijayakan tim produksi dan puluhan kakitangan AlHijrah ini mampu mencipta kelainan.

Drama BMKS menampilkan empat pelakon utama iaitu Qazem Nor sebagai Baihaqi, Carolina Binur (Azra), Nina Fazurina (Kayla) dan Zee Khan Hussein (Laila) dengan seratus peratus tenaga produksi dan pelakon tambahannya terdiri daripada kakitangan AlHIjrah.

Ianya mengisahkan tentang percintaan, dilema, suka duka dan kehidupan seorang pembantu penerbit bernama Azra di sebuah stesen TV Islamik yang turut teruji dengan cabaran kerja, individu, keluarga dan kehidupan dalam mengejar cinta dan cita-cita seorang wanita bekerjaya.

Akhirnya, drama romantik komedi ini juga adalah pertaruhan eksperimentasi TV AlHijrah untuk melihat sejauh mana pematuhan syariah dan budaya popular dapat bergerak seiring.

Apa yang lebih penting, bagaimana BMKS mampu menyentuh hati-hati penonton di luar sana, khususnya kaum hawa.

Buat penonton TV AlHijrah, drama ini adalah pertaruhan kami untuk memenangi hati kalian dan hadiah di atas kesetiaan tidak berbelah bagi selama ini.

Nantikan Boss… Mama Kirim Salam setiap Khamis dan Jumaat jam 6.30 petang hanya di #TVKITAUNTUK SEMUA — AlHijrah Online

Penulis adalah Editor Berita dan Penerbit AlHijrah Media Corporation


PENDUDUK, ANAK KARIAH MASJID BEKERJASAMA MUDAHKAN PENGEBUMIAN MUHAMAD HAFIZ

SUNGAI PETANI: Orang ramai termasuk kenalan dan saudara mara kepada penghantar makanan yang maut dalam nahas pesawat, Allahyarham Muhamad Hafiz Muhamad Salleh, 32, sudah mula berada di perkarangan Tanah Perkuburan Masjid Al Huda Kampung Jerung sejak jam 12 tengah hari tadi.

Menurut jiran Allahyarham di Taman Sidam Kiri, Mohd Nazri Jamaludin, 49, berkata penduduk termasuk anak kariah masjid mula bergotong-royong menggali liang dan menyediakan makanan sejak awal pagi .

“Di sini ada khairat kematian, jadi selepas dimaklumkan jenazah akan dibawa balik, kami bahagi tugas masing-masing, kubur mula dikorek kira-kira jam 9 pagi tadi menggunakan jengkaut dan mengambil masa kira-kira sejam.

“Khemah pun sudah dipasang, Alhamdulillah semuannya berjalan dengan baik,” katanya ketika ditemui di sini.

Pesara tentera ini menyifatkan Allahyarham seorang yang berperwatakan tenang dan mudah didekati.

Sementara itu menurut saudara Allahyarham, Badli Mohd Razali, 41, dia bersyukur kerana urusan bedah siasat yang dijalankan di Hospital Tengku Ampuan Rahimah (HTAR) berakhir dengan cepat.

Dia yang juga penunggang p-hailing tiba awal ke masjid bagi mengiringi jenazah ke tanah perkuburan Masjid Al Huda, Kampung Jerung, di sini.

Terdahulu jenazah sudah dibawa pulang Jabatan Forensik HTAR kira-kira jam 10 pagi tadi dan dijangka tiba di tanah perkuburan selepas Zohor.

Kelmarin, 10 mangsa disahkan terkorban dalam nahas pesawat Beechcraft Model 390 (Premier 1) nombor pendaftaran N28JV.

Mangsa terdiri daripada lapan penumpang dan kru pesawat, selain dua orang awam iaitu penunggang motosikal dan pemandu kereta yang kebetulan berada di lokasi nahas.

Turut terbabit dalam nahas, Exco Kerajaan Tempatan, Perumahan, Alam Sekitar dan Teknologi Hijau Negeri Pahang, Datuk Seri Johari Harun. — AlHijrah Online


TIGA BERADIK MAUT DALAM INSIDEN LORI LANGGAR KREN

KUANTAN: Tiga beradik maut dalam kemalangan membabitkan lori dan kren di Kilometer 136 Jalan Kuantan/Johor Bahru berhampiran Kampung Sepakat, Rompin lewat petang semalam.

Ketua Polis Daerah Rompin DSP Mohd Azahari Mukhtar berkata mereka ialah Muhammad Firdaus Abu Bakar, 28, serta dua adik lelakinya, Muhammad Solihin, 21, dan Ahmad Jazuly, 17, yang beralamat di Jalan Sungai Kolek, Rompin.

“Kemalangan pada 7.20 malam dipercayai berlaku apabila lori dinaiki mangsa dan dipandu Muhammad Solihin menghala ke arah Kuantan terbabas sebelum melanggar kren di laluan bertentangan,” menurutnya dalam kenyataan di sini.

Beliau berkata kemalangan itu juga menyebabkan pemandu kren yang berusia 38 tahun cedera.

Katanya mayat mangsa dibawa ke Hospital Rompin untuk bedah siasat dan siasatan dijalankan di bawah Seksyen 41(1) Akta Pengangkutan Jalan 1987. — AlHijrah Online


MVM LATIH 30 USAHAWAN ASNAF TERJEJAS COVID-19

KUALA LUMPUR: Prihatin dengan nasib peniaga kecil golongan asnaf terjejas akibat COVID-19, Muslim Volunteer Malaysia (MVM) melancarkan projek Dare To Grow bagi mengumpulkan dana RM340,000 untuk menyediakan bantuan latihan perniagaan percuma kepada kelompok terbabit.

Ketua Pegawai Eksekutif MVM, Mohd Fauzan Abd Sukor berkata, kempen selama enam bulan bermula 20 Mac itu akan membabitkan bantuan latihan perniagaan dan up-skilling kepada 30 peniaga kecil daripada golongan asnaf dan berpendapatan rendah (kelompok B40).

“Selaku badan bukan kerajaan (NGO) yang mengfokuskan kepada pembangunan asnaf dan pembangunan sukarelawan anak muda, MVM mengambil inisiatif melantik sebuah syarikat perunding perniagaan untuk memberikan latihan kepada kelompok sasaran menjadi usahawan di bawah inisiatif Pusat Pembangunan Usahawan Mampan (Sustainable Entrepreneurship Development Centre) milik MVM.

“Isu kehilangan pekerjaan dan penutupan perniagaan dalam kalangan rakyat Malaysia dilaporkan meningkat selepas kerajaan melaksanakan Perintah Kawalan Pergerakan (PKP) sejak Mac tahun lalu dalam usaha mengekang penularan pandemik COVID-19,” katanya.

Data Jabatan Statistik Malaysia menunjukkan sebanyak 52.9 peratus kadar kehilangan pekerjaan atau 782,500 individu menganggur sehingga Januari 2021.

Dijangka peningkatan jumlah kehilangan pekerjaan dalam kalangan rakyat Malaysia akan terus meningkat dari semasa ke semasa sebelum ekonomi negara kembali pulih.

Individu atau organisasi yang berminat untuk bersama membantu boleh menyalurkan sumbangan ke akaun Maybank 5648 0164 7699 (Pertubuhan Sukarelawan Muslim Malaysia). – AlHijrah Online


KANAK-KANAK PEREMPUAN LEMAS DI TAMAN TEMA DI MELAKA

ALOR GAJAH: Seorang kanak-kanak perempuan berusia lapan tahun meninggal dunia dipercayai akibat lemas, selepas didapati tidak sedarkan ketika beriadah di taman tema air di sini semalam.

Ketua Polis Daerah Alor Gajah SUPT Arshad Abu berkata mangsa dikenali sebagai Puteri Sofea Hanis Dania Jamaluddin yang datang ke taman tema itu bersama ibunya.

Beliau berkata pihaknya menerima panggilan daripada Bahagian Kecemasan Hospital Alor Gajah mengenai insiden itu kira-kira 3.15 petang.

“Hasil siasatan awal mendapati kejadian itu berlaku di pinggir kolam berdekatan dengan pulau buatan dengan kedalaman lebih kurang satu meter di lokasi kejadian,” katanya dalam kenyataan di sini hari ini.

Katanya petugas taman tema telah memberikan bantuan kecemasan dan membawa mangsa ke hospital.

Arshad berkata laporan bedah siasat menyatakan punca kematian kanak-kanak itu sebagai ‘consistent with drowning’ iaitu dipercayai akibat lemas.

“Siasatan setakat ini mendapati tiada unsur jenayah dan kes disiasat di bawah kematian mengejut,” katanya.

Beliau berkata pihaknya dimaklumkan mangsa sedang bercuti bersama ibunya dan rombongan seramai 78 anggota keluarga lain dari Komuniti Kampung Sungai Tuansih Tanjung, Sedeli Kota Tinggi, Johor.

Arshad berkata pengerusi jawatankuasa penganjur program itu memaklumkan program itu hanya diadakan sehari dan mereka tiba di lokasi lebih kurang 11 pagi. — AlHijrah Online


PERKIM MAHU PERLUAS PROGRAM KUTIPAN DANA BANTU RAKYAT PALESTIN

SEREMBAN: Pertubuhan Kebajikan Islam Malaysia (Perkim) merancang untuk memperluaskan program kutipan dana sebagai usaha untuk membantu rakyat Palestin yang menjadi mangsa kekejaman Israel.

Ketua Wanita Perkim Kebangsaan Tunku Puan Sri Noor Hayati Tunku Abdul Rahman Putra Al-Haj berkata kutipan dana itu bagi meringankan beban rakyat di sana terutama kanak-kanak, wanita dan warga emas.

“Walaupun kita tidak mampu pergi ke sana tetapi apabila kita memberi sokongan serta sumbangan dana seperti ini ia mampu meringankan beban mereka disana.

Kita sebelum ini memang ada menjalankan kutipan dana tetapi tidaklah secara berskala besar seperti yang dilakukan Perkim Seremban, jadi mengambil contoh dari Perkim Seremban itu sendiri kita rancang untuk perluaskan program kutipan dana ini,” katanya kepada pemberita selepas program ‘Perjuangan Titisan Air Mata’ Majlis Amal Mahabbah Palestin di sini, hari ini.

Sementara itu, Pengerusi Wanita Perkim Seremban Gharizah Hashim berkata program ini merupakan kali kedua dianjurkan bagi mengumpul dana untuk disalurkan kepada rakyat di Palestin.

“Hasil kutipan dana ini bagi meringankan beban rakyat di sana memandangkan perubatan, makanan, pakaian tidak mencukupi terutama bagi kanak-kanak,” katanya.

Program anjuran Perkim Seremban dengan kerjasama Rumah Ngaji Negeri Sembilan itu disertai kira-kira 500 peserta terdiri daripada ahli Perkim di negeri ini, pertubuhan bukan kerajaan (NGO) dan orang awam. — BERNAMA


COVID-19: DUA VARIAN UTAMA DI CHINA DIKESAN DI MALAYSIA – KP KESIHATAN

KUALA LUMPUR: Dua varian COVID-19 utama yang menular di China iaitu varian BA.5.2 dan BF.7 telah dikesan di Malaysia.

Ketua Pengarah Kesihatan Tan Sri Dr Noor Hisham Abdullah berkata, setakat 31 Disember lalu, sebanyak 4,148 kes dijangkiti dengan BA.5.2 dan tiga kes dijangkiti BF.7.

“Walau bagaimanapun, belum ada data yang dapat mengaitkan peningkatan bilangan kes kemudaratan atau kematian dengan varian BA.5.2 dan BF.1.

“Situasi ini akan disemak dari semasa ke semasa apabila terdapat sebarang perubahan ketara yang seterusnya memerlukan perubahan dalam strategi kesihatan awam,” katanya dalam kenyataan hari ini.

Tambahnya perkara tersebut akan diumumkan dengan segera oleh Pertubuhan Kesihatan Sedunia (WHO) kepada semua negara anggota WHO serta penduduk secara am.

Dalam perkembangan sama, Dr Noor Hisham memaklumkan kedua-dua varian berkenaan merangkumi lebih 80 peratus daripada varian menular di China pada masa ini.

“Kedua-dua varian ini tergolong sebagai sublineage Omicron BA.5 dan belum digolongkan sebagai Lineage Under Monitoring (LUM) WHO.

“Walau bagaimanapun, kedua-dua varian BA.5.2 dan BF.7 dipercayai boleh menyebabkan jangkitan semula atau mempunyai kadar jangkitan yang lebih tinggi disebabkan oleh bilangan kes yang tinggi di China,” katanya lagi.—AlHijrah Online


AS: WANITA TRANSGENDER BAKAL JALANI HUKUMAN MATI

NEW YORK: Seorang wanita transgender bakal menjadi transgender pertama yang akan menjalani hukuman mati di Amerika Syarikat (AS) kecuali dia diberikan pengampunan.

Amber McLaughlin, 49, akan menjalani hukuman mati dengan suntikan maut, di Missouri pada Selasa, lapor Agensi Anadolu memetik Associated Press.

Pada 2003, dia yang dulunya dikenali sebagai Scott McLaughlin telah merogol dan menikam bekas teman wanitanya sehingga mati dan membuang mayat wanita itu di St. Louis berhampiran Sungai Mississippi.

Peguamnya Larry Komp telah mengemukakan petisyen kepada Gabenor Missouri Mike Parson untuk mendapatkan pengampunan.

McLaughlin yang menjadi transgender ketika berada dalam penjara, dikatakan pernah melalui zaman kanak-kanak yang traumatik serta mempunyai masalah kesihatan mental dan pernah cuba membunuh diri beberapa kali, menurut petisyen pengampunan.–AlHijrah Online


BENDERA MALAYSIA TERBALIK: TIADA LAGI AMARAN SELEPAS INI

IHSAN SINAR HARIAN

JOHOR BAHRU: Tiada lagi amaran atau kompromi terhadap mana-mana pihak yang memasang Jalur Gemilang secara terbalik selepas ini!

Itu amaran Ketua Polis Johor, Datuk Ayob Khan Mydin Pitchay terhadap mereka yang masih tidak tahu menghormati bendera negara sendiri.

“Isu pasang bendera Malaysia terbalik sudah banyak kali dibuat, negara kita sudah 63 tahun merdeka dan ini tidak sepatutnya berlaku.

“Selepas ini saya tidak lagi akan memberi amaran. Jika ada lagi kes ini saya akan arahkan pegawai penyiasat untuk buka kertas siasatan di bawah Seksyen 504 Kanun Keseksaan atau Seksyen 233 Akta Komunikasi dan Multimedia 1998.

“Tiada lagi permohonan maaf akan diberikan selepas ini,” katanya dalam sidang akhbar di Ibu Pejabat Polis Kontinjen (IPK) Johor pada Isnin.

Pada 4 Ogos lalu, bendera Malaysia dipasang terbalik di sebuah sekolah jenis kebangsaan di Kluang sebelum mendapat kritikan netizen.

Susulan itu, Ibu Pejabat Polis Daerah (IPD) Kluang membuat siasatan terhadap perbuatan berkenaan yang mencetuskan kemarahan orang ramai.

Ketua Polis Daerah Kluang, Asisten Komisioner Mohd Abduh Ismail dilaporkan berkata, pihaknya membuat siasatan sebaik sahaja dimaklumkan.

“Hasil siasatan di sekolah itu mendapati insiden berkenaan berikutan kakitangan swasta tersilap menaikkan bendera dan tidak disedari.

“Namun ia sudah dibetulkan selain nasihat sudah diberikan supaya pihak sekolah lebih berhati-hati selepas ini,” kata Mohd Abduh.

Mengulas lanjut, Ayob Khan berkata, tindakan meletakkan kesalahan itu ke atas pihak lain adalah tidak wajar dan tidak bertanggungjawab.

Tegas beliau, ‘kesalahan’ tersebut adalah kali terakhir dan selepas ini tindakan undang-undang akan dikenakan terhadap mana-mana pihak yang tergamak berbuat demikian.


UNIVERSITI ISLAM MADINAH TAWAR BIASISWA TANPA HAD BIDANG PENGAJIAN ISLAM UNTUK PELAJAR MALAYSIA

MADINAH: Universiti Islam Madinah akan menawarkan jumlah biasiswa tanpa had kepada pelajar dari Malaysia yang berminat melanjutkan pembelajaran dalam bidang pengajian Islam di institusi pendidikan tersebut.

Keputusan itu membolehkan lebih ramai rakyat dari Malaysia untuk menjadi penuntut di universiti Islam awam yang terletak di Kota Suci Madinah.

Menurut Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri, tawaran itu membuktikan hubungan baik Malaysia-Arab Saudi dalam pelbagai peringkat termasuk pendidikan.

Katanya, Univesiti Islam Madinah juga selepas ini akan menawarkan pelajar dari Malaysia biasiswa (terhad) untuk bidang pembelajaran yang lebih luas dan tidak hanya untuk pendidikan agama dan syariah sahaja.

“Kami ditawarkan untuk hantar pelajar bukan semata dalam bidang agama dan syariah, tetapi dalam bidang kejuruteraan sains dan lain-lain.

“Insyaallah saya ambil maklum perkara ini dan akan berbincang dengan pihak berkepentingan dalam urusan ini untuk hantar pelajar terbaik kita untuk mendalami pelbagai ilmu di Kota Suci Madinah Munawwarah,” katanya.

Zulkilfi yang juga alumni Universiti Islam Madinah berkata demikian kepada AlHijrah Online selepas mengadakan lawatan ke institusi pendidikan berkenaan.

Berita gembira yang diterima Zulkifli itu disampaikan sendiri Presiden Universiti Islam Madinah Putera Mamdouh bin Saud bin Thunayan Al Saud.

Sebagai bekas pelajar, Zulkifli berkata universiti tersebut telah melalui banyak fasa perubahan.

Katanya, universiti itu bukan sahaja menawarkan buku-buku yang terkini, malah sistem pendidikan yang maju mengikut peredaran teknologi terkini.

Universiti Islam Madinah juga katanya berminat menawarkan program pertukaran pelajar dengan Malaysia. — AlHijrah Online


Bentuk jawatankuasa seragam AP sisa plastik

GURUN – Kementerian Perumahan dan
Kerajaan Tempatan (KPKT) membentuk jawatankuasa dari beberapa kementerian bagi
menyeragamkan penguatkuasaan lesen import (AP) sisa plastik membabitkan
keseluruhan 26 kod.

Menterinya, Zuraida Kamaruddin
berkata, jawatankuasa yang dibentuk membabitkan Jabatan Kastam Diraja Malaysia,
Kementerian Perdagangan Antarabangsa Dan Industri (MITI) dan Kementerian
Tenaga, Sains, Teknologi, Alam Sekitar dan Perubahan Iklim (MESTECC) yang akan
diketuai KPKT.

Menurutnya, setakat ini, hanya
plastik dari kod 3915 dikendalikan KPKT dengan peraturan dan kawalan ketat
berbanding kod lain.

“Ada 26 kod berbeza untuk AP
plastik yang KPKT kendalikan hanya melibatkan plastik Kod 3915, satu-satunya
kod yang ada peraturan dan syarat tertentu, yang lain tak ada.

“Saya sedang kaji balik
untuk melihat skop plastik semua jenis kod atau kategori lain, kemungkinan
untuk kita kenakan prosedur operasi standard (SOP) atau dikawal selia,”
katanya.

Beliau berkata demikian semasa
hadir ke Program Infaq dan Iftar Perdana Penggerak Muafakat Nasional Kedah di
Masjid Batu 5, Jalan Gurun Jeniang semalam.

Katanya, penyeragaman yang bakal
dilaksanakan itu bertujuan memperkasakan penguatkuasaan, sekaligus memudahkan
tindakan diambil terhadap pemegang AP yang tidak mematuhi syarat yang
ditetapkan.

“Insya-ALLAH tahun ini kita
boleh laksanakan jika ada persetujuan dan penyeragaman,” katanya.

Dalam pada itu, beliau berkata,
KPKT telah meluluskan 44 daripada 54 permohonan AP selepas 18 syarat baharu
dipatuhi, sejak diarahkan bermula Disember lalu.

Dalam majlis sama, seramai 310
penerima dari seluruh Kedah diraikan dalam Infaq dan Iftar Perdana termasuk 10
anggota bomba turut menerima sumbangan disampaikan Zuraida, bagi meringankan
beban sempena Ramadan. – Sinar Harian


90 PERATUS SEKOLAH DAIF DI SELURUH NEGARA TELAH DIBAIK PULIH

KUALA LUMPUR: Kementerian Pendidikan Malaysia (KPM) berjaya menyiapkan 90 peratus daripada keseluruhan 534 projek baik pulih sekolah daif di seluruh negara pada tahun ini, kata Menteri Pendidikan Dr Maszlee Malik.

Beliau berkata sebanyak 452 projek dicatatkan siap setakat hari ini dan dijangka terus meningkat menjelang penghujung tahun ini.

“Kita menyasarkan sifar sekolah daif agar semua guru, semua anak murid akan dapat akses kepada bukan sekadar pendidikan berkualiti tetapi infrastruktur sekolah yang menampung pembelajaran yang kondusif. Itu harapan kami.

“Kita meletakkan (sekolah) yang mana paling memerlukan kita selesaikan dan yang lain InsyaAllah akan sampai waktunya secara berperingkat. Projek (membaiki) sekolah daif yang telah kita selesaikan bukan sahaja di Sabah dan Sarawak walaupun majoritinya di Sabah Sarawak, terdapat juga di Semenanjung diberikan tumpuan,” katanya.

Beliau berkata demikian ketika menjadi tetamu program Bicara Naratif: Pendidikan Untuk Semua yang disiarkan secara langsung di TV1 malam tadi.

Beliau berkata keutamaan diberikan kepada sekolah-sekolah daif yang diisytiharkan tidak selamat oleh Jabatan Kerja Raya dan menekankan aspek pemantauan di dalam kementerian bagi keberhasilan sesuatu pelaksanaan projek.

Sebelum ini, Menteri Kewangan Lim Guan Eng mengumumkan peruntukan sebanyak RM783 juta untuk baik pulih sekolah daif menerusi Belanjawan 2020 untuk menyelesaikan masalah sekolah daif di seluruh negara.

Sementara itu, Maszlee berkata pendidikan untuk semua menjadi asas pegangan yang diperjuangkan kementeriannya bagi memastikan setiap pihak mendapat akses kepada pendidikan berkualiti.

“Kita tidak mahu sesetengah orang itu tercicir daripada pendidikan hanya kerana mereka daripada golongan miskin ataupun daripada golongan yang marginalised ataupun ketidakupayaan mereka. Sebab itu antara perkara yang kita cuba usahakan ialah akses pendidikan kepada murid berkeperluan khas ataupun OKU (orang kurang upaya).

“Kemudian kita ingin pastikan tidak ada lagi murid yang tercicir dan kita ingin pastikan juga bahawa sekolah itu terbuka untuk semua anak-anak termasuk mereka yang terhalang hanya kerana tidak mempunyai dokumen,” katanya.

Menurut Maszlee pada tahun ini, KPM telah melancarkan inisiatif polisi penolakan sifar dengan memastikan anak-anak berkeperluan khas dapat bersekolah di sekolah kerajaan.

Beliau memberitahu kementeriannya telah berjaya mewujudkan sebanyak 10,200 kelas pelajar berkeperluan khas (OKU) di seluruh negara pada tahun ini dan mencatatkan peningkatan sebanyak 526 kelas dengan pertambahan murid seramai 4,821 orang.

Secara keseluruhan pada masa ini, seramai 88,419 murid berkeperluan khas telah didaftarkan dan bersekolah di sekolah kerajaan.

Maszlee juga memaklumkan hasil pelancaran inisiatif sifar cicir yang melibatkan guru-guru dan pihak sekolah pada tahun ini, seramai 4,369 orang murid telah kembali bersekolah dan tidak lagi tercicir.

Selain akses mesra OKU di sekolah, Maszlee berkata antara lain, polisi inklusif OKU turut dilancarkan di Universiti Islam Antarabangsa Malaysia (UIAM) pada September lepas sebagai inisiatif menjadikan kampus di universiti awam dan swasta lebih mesra OKU. — BERNAMA


KELUARGA MOHON DOA RAKYAT MALAYSIA AGAR MUHAMMAD HAWARI DITEMUI SELAMAT

KEPALA BATAS: Keluarga peserta Malaysia Everest 2023 (ME2023), yang juga orang kurang upaya (OKU) pekak dan bisu, Muhammad Hawari Hashim yang dilaporkan hilang Jumaat lepas memohon seluruh rakyat Malaysia untuk bersama-sama berdoa agar beliau ditemui selamat.

Ibunya Che Tom Hassan, 64, berkata mereka sekeluarga juga tidak mendapat sebarang berita atau perkhabaran daripada Muhammad Hawari, 33, yang merupakan anak ketiga daripada lima beradik itu.

“Kami sekeluarga mengetahui mengenai kehilangan Warie (nama panggilan) melalui media sosial pagi semalam dan saya ada cuba menghubungi pasukannya untuk mendapatkan maklumat terbaru mengenainya namun gagal.

“Kali terakhir saya dapat berhubung dengan dia masa Warie berada di kem dua, dia minta kami semua berdoa dan buat bacaan Yasin supaya dapat naik puncak Everest dan dalam masa Warie pesan jangan risaukan dia.. dia ok dan selamat.

“Selepas tu Khamis lepas, kami dapat maklumat Warie telah berjaya naik ke puncak Everest dan itu berita yang mengembirakan kami sekeluarga sebelum pagi semalam dapat tahu dia hilang, kami mohon doa semua rakyat Malaysia agar Warie ditemui selamat,” katanya kepada pemberita ketika ditemui di rumahnya di Permatang Kerai Besar, di sini hari ini.

Che Tom berkata walaupun terkejut dengan berita kehilangan anaknya itu, namun mereka sekeluarga termasuk isteri dan dua anak Muhammad Hawari kekal positif, beliau akan kembali ke pangkuan keluarga dengan selamat.

Katanya mereka sekeluarga juga mengucapkan ribuan terima kasih kepada semua pihak yang mengadakan solat hajat dan bacaan Yasin bagi memohon keselamatan serta kesejahteraan untuk Muhammad Hawari.

“Sejak di sekolah rendah lagi, Warie memang bercita-cita untuk naik ke puncak gunung Everest dan dia sebenarnya seorang yang sentiasa bersemangat, berkeyakinan dan aktif…dulu di sekolah semua sukan dan pertandingan dia sertai,” katanya yang beberapa kali menahan tangis.

Beliau berharap pihak berkaitan juga dapat menyalurkan perkembangan atau maklumat mengenai pencarian Muhammad Hawari di sana, supaya keluarga menerima berita yang jelas.

“Sehingga hari ini, kami tak dapat kesan atau mendapat berita mengenai Warie, sebagai ibu memang sedih tapi dalam masa sama makcik perlu kuat dan sentiasa berdoa agar anak ditemui selamat dalam masa terdekat ini,” katanya.

Sementara itu, Jabatan Seni Budaya dan Sukan (DACS) Dewan Pemuda PAS akan mengadakan solat hajat malam ini memohon keselamatan Muhammad Hawari yang dilaporkan hilang selepas misi menawan puncak tertinggi dunia itu, kelmarin.

Unit Penerangan dan Media Baharu DACS dalam muat naik di Facebook hari ini berkata solat hajat akan diadakan di Masjid Kampung Banggol, Pokok Sena di sini, selepas solat isyak malam ini dan orang ramai dijemput menyertainya.

Muhammad Hawari yang  merupakan anak jati Permatang Kerai Besar itu memulakan perjalanan ke Nepal bermula 1 April sehingga 11 Jun dalam misi menawan puncak Everest.

Muhammad Hawari dipercayai turun dan berehat di kem empat selepas berjaya menawan puncak Everest pada 8,848 meter dari paras laut dan berita kehilangannya sudah dilapor media tempatan Nepal. — AlHijrah Online


PEMANDU KERETA MAUT RENTUNG DI KABONG, SARAWAK

KUCHING: Seorang rentung apabila kereta dipandunya terbakar di Jalan Nyabor, Kabong kira-kira 100 kilometer (KM) dari bandar raya Sibu, lewat malam tadi.

Jurucakap Pusat Gerakan Operasi (PGO) Bomba Sarawak memaklumkan satu pasukan dari Balai Bomba dan Penyelamat (BBP) Saratok telah digerakkan ke lokasi kejadian pada 11 malam.

“Setibanya di lokasi kejadian, pasukan bomba mendapati sebuah kereta jenis Kia telah terbakar 100 peratus dan bomba dapat mengawal kebakaran pada 11.40 malam.

“Terdapat seorang mangsa telah rentung di dalam kereta tersebut dan identiti mangsa masih belum dapat dipastikan,” katanya.

Jelasnya operasi pemadaman tamat sepenuhnya pada 11.50 malam dan pihak bomba telah menyerahkan mangsa kepada pihak polis untuk tindakan selanjutnya.-AlHijrah Online


CAWANGAN TH DIBUKA SECARA BERPERINGKAT BERMULA ESOK

KUALA LUMPUR: Lembaga Tabung Haji (TH) akan membuka pejabat cawangannya secara berperingkat bermula esok dengan waktu operasi dari jam 10 pagi sehingga 3 petang.

Pembukaan operasi TH itu selaras dengan hasrat kerajaan merangsang semula ekonomi negara yang terjejas selepas pelaksanaan PerintahKawalan Pergerakan (PKP) sejak 18 Mac lalu bagi membendung penularan wabak Covid-19.

“Perkhidmatan yang disediakan untuk pendeposit TH adalah terhad kepada urusan pembukaan akaun, aktiviti simpanan dan pengeluaran, mengemas kini akaun dan pendaftaran haji.

“Manakala, semua urusan pengendalian haji (menerima tawaran tunai haji dan penyerahan pasport) ditangguhkan buat sementara waktu sehingga TH memperolehi keputusan rasmi berkaitan status Musim Haji 1441H/2020 daripada Kerajaan Arab Saudi,” kata TH dalam kenyataannya di sini hari ini.

TH berkata bagi memastikan aspek kesihatan dan keselamatan terjaga, ia akan menjalankan proses saringan suhu badan dan menyediakan hand sanitizer untuk pendeposit yang hadir di pejabat cawangan TH.

“Pendeposit juga dinasihatkan untuk memakai penutup muka dan menjaga penjarakan sosial semasa berurusan.

“Bilangan pendeposit di dalam cawangan akan dihadkan bagi memastikan jarak sosial efektif,” kata kenyataan itu.

Pendeposit digalakkan menggunakan khidmat perbankan elektronik melalui aplikasi THijari atau melalui perbankan internet yang ditawarkan melalui rakan perbankan strategik TH. — AlHijrah Online


JUAL SIJIL VAKSIN PALSU: DOKTOR DITAHAN SEMULA SELEPAS PEMBELI TIDAK TERIMA SIJIL VAKSIN

MARANG: Seorang doktor swasta yang disyaki terbabit dalam kegiatan penjualan sijil vaksinasi COVID-19 palsu, sekali lagi ditahan kurang 24 jam selepa dibebaskan dengan jaminan polis, semalam.

Suspek berusia 51 tahun itu ditahan di Ibu Pejabat Polis Kontinjen Terengganu kira-kira jam 12 tengah hari semalam.

Ketua Jabatan Siasatan Jenayah Komersial Terengganu, Superintendan M Zambri Mahmud berkata, penahanan suspek susulan laporan polis dibuat mangsa yang mendakwa tidak menerima sijil berkenaan, walaupun sudah membuat pembayaran.

Beliau berkata, mangsa mendakwa sudah membuat pembayaran sebanyak RM450 dan dijanjikan status MySejahteranya sebagai penerima akan dikemas kini dalam tempoh 14 hari namun sehingga kini, statusnya masih sama.

“Setakat ini, dua laporan polis diterima iaitu satu di Marang dan di Gong Badak kelmarin (12 Januari).

“Hari ini, suspek direman untuk siasatan lanjut mengikut Seksyen 420 Kanun Keseksaan kerana menipu,” katanya ketika dihubungi di sini, hari ini.

Terdahulu suspek tiba di Mahkamah Marang kira-kira jam 9.40 pagi tadi dengan memakai baju t-shirt berwarna kelabu dan berseluar jeans biru.

Majistret Engku Nurul Ain Engku Muda membenarkan suspek direman selama dua hari bermula hari ini bagi membolehkan siasatan lanjut dijalankan.

Media sebelum ini melaporkan polis Terengganu membongkar kegiatan penjualan sijil vaksinasi COVID-19 dipercayai palsu dengan merampas hampir 100 keping kad peringatan (temu janji) vaksinasi.

Kegiatan itu terbongkar susulan serbuan sepasukan pegawai dan anggota Jabatan Siasatan Jenayah Komersial yang membawa kepada penahanan suspek pada Sabtu lalu.

Doktor berkenaan dipercayai mengenakan bayaran antara RM400 hingga RM600 kepada individu yang berhasrat mendapatkan sijil vaksinasi tanpa melakukan suntikan sebenar.–AlHijrah Online


DAPUR IT’AM: LEBIH 25,000 KELUARGA KELOMPOK SASAR DAPAT MANFAAT

KUALA LUMPUR: Sekurang-kurangnya 25,200 keluarga, terutamanya golongan asnaf, kelompok B40, frontliners dan rakan jalanan mendapat manfaat daripada program Dapur It’am Jabatan Agama Islam Wilayah Persekutuan (JAWI).

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata melalui program itu, sebanyak 72 masjid dan surau di Wilayah Persekutuan Kuala Lumpur, Putrajaya dan Labuan mengagihkan juadah berbuka untuk anak kariah dan golongan sasar.

Beliau berkata Majlis Agama Islam Wilayah Persekutuan (MAIWP) menyumbangkan RM2.16 juta bagi program itu yang dijangka memberi manfaat kepada 25,200 keluarga.

“Petugas dihadkan kepada enam orang sahaja dan wajib mendapatkan suntikan imunisasi tifoid.

“Masjid ditutup dan semua persiapan hanya di bahagian dapur saja. Facemask, sarung tangan dan hand satinizer adalah wajib. Juadah akan diagihkan terus kepada penerima tanpa perlu mereka hadir,” kata Zulkifli dalam entri beliau di Facebook hari ini.

Menteri agama itu hari ini meninjau persiapan juadah berbuka untuk anak kariah Masjid Zaid bin Thabit di ibu negara.“Saya amat berharap sedikit inisiatif kami ini dapat memberi kelegaan kepada golongan sasar dalam menghadapi Ramadhan dalam PKP (Perintah Kawalan Pergerakan),” katanya. — AlHijrah Online


GPM DAN MVM HANTAR BANTUAN KEMANUSIAAN KE LOWGAR, AFGHANISTAN

LOWGAR (AFGHANISTAN) : Selepas memasuki Afghanistan pada 24 September lalu, Misi Kecemasan Afghanistan anjuran Global Peace Mission (GPM) Malaysia dengan kerjasama Muslim Volunteer Malaysia (MVM) hari ini berjaya mengagihkan bantuan kemanusiaan di Pule Alam.

Pule Alam adalah bandar di wilayah Lowgar yang terletak kira-kira sejam setengah perjalanan darat di selatan bandar Kabul, antara laluan masuk ke ibu negara Afghanistan itu.

Seramai 80 keluarga rakyat Afghanistan terjejas perang dan memerlukan menerima bekalan makanan selama sebulan yang meliputi 50kg tepung, 25kg beras, minyak masak 5L, kacang 2kg, gula 3kg dan teh 1kg.

Pengagihan bantuan makanan yang dilakukan di kawasan Majlis Perbandaran Pule Alam dengan kawalan anggota Taliban disaksikan Datuk Bandar Pule Alam, Rafiullah Ahmad Zai dan Ketua Misi Kecemasan Afghanistan GPM 2021, Azlan Mohd Syarif.

Turut menyertai misi itu adalah Ketua Pegawai Operasi GPM, Syahrir Azfar Saleh; Ketua Pegawai Operasi MVM Muhammad Hasbullah Md Najib, Mohd Ridzuan Othman (Media MVM), Mohamad Aizuddin Zamzam (Media GPM) dan Koresponden Berita AlHijrah, Syed Azwan Syed Ali merangkap Ahli Pemegang Amanah MVM.

“Kami berterima kasih kepada NGO dan rakyat Malaysia atas sumbangan kemanusiaan hari ini,” kata Rafiullah menjelaskan wilayah Lowgar terkenal dengan sebagai kawasan pertanian utama di Afghanistan.

Rafiullah mengalu-alukan masyarakat dunia, khususnya NGO Malaysia, untuk membantu warga Afghanistan terjejas selain meneroka program kemanusiaan jangka panjang di negara yang baru keluar dari kancah peperangan itu.

Sebelum ini, GPM dan MVM menjadi pasukan NGO pertama Malaysia yang berjaya memasuki Afghanistan sejak Taliban mengambil alih kerajaan negara bergolak pada 15 Ogos lalu menyampaikan bantuan makanan kepada 260 keluarga terjejas perang di Paghman (Kabul) dan Jalalabad (Nangarhar).

Misi kemanusiaan yang bertujuan mengumpulkan fakta sebenar dan terkini di Afghanistan itu juga turut menyampaikan pek makanan kepada 1,000 pelarian dalaman (IDP) di Shahrernouw Park yang terletak di tengah-tengah bandar Kabul.

Mereka dijangka berada di Afghanistan untuk tempoh sekurang-kurangnya seminggu lagi sebelum dijadualkan berlepas pulang ke Malaysia secara berperingkat-peringkat. — AlHijrah Online


SEKULARISME SEPENUHNYA TIDAK DITERIMA DI MALAYSIA – PM

KUALA LUMPUR: Perdana Menteri Datuk Seri Anwar Ibrahim berkata sekularisme yang mengetepikan dan mengasingkan antara agama dan kerajaan sepenuhnya tidak dapat diterima di Malaysia.

Anwar berkata terma sekular itu sendiri perlu difahami sebaiknya oleh masyarakat.

“Mengapa kita perlu terima sekularisme sepenuhnya sedangkan nilai keagamaan itu penting. Negara ada mempunyai elemen sekularnya tetapi nilai agama mesti diterapkan ke dalam sistem , ini pendirian kita (Malaysia).

“Apabila anda mula mengisytiharkan Malaysia sebagai sebuah negara sekular, rakyat akan mula mempersoalkan, bagaimana kedudukan Islam sebagai agama Persekutuan? Bagaimana pula dengan jabatan agama Islam dan bagaimana anda menenteramkan Sultan yang merupakan ketua agama di negeri-negeri?” katanya.

Beliau berkata demikian pada satu sesi soal jawab di Persidangan Antarabangsa Undang-undang Malaysia 2023 di sini.

Anwar berkata terma sekular itu perlu dipelajari dan difahami sepenuhnya oleh orang ramai bagi mengelakkan kisah dan wacana yang dibawa oleh mereka di bandar dan golongan elit juga sentimen orang awam terpisah.

“Ramai Muslim menganggap sekularisme sebagai sesuatu yang antiagama. Itulah sebab mengapa saya kata kami tidak sekular, saya merujuk kepada konteks itu,” kata Anwar.–AlHijrah Online


‘SUGAR DADDY’, ‘SUGAR BABY’, MEREKA YANG TERLIBAT SEGERALAH BERTAUBAT

KUALA LUMPUR: Aplikasi Sugarbook yang menyediakan saluran pertemuan di antara golongan lelaki kelas atasan yang dikenali sebagai ‘Sugar Daddy’ dan golongan wanita dalam lingkungan usia 18 – 35 tahun yang diistilahkan sebagai ‘Sugar Baby’ adalah dilarang menurut syarak.

Perkara itu ditegaskan Mufti Wilayah Persekutuan, Datuk Dr Luqman Abdullah yang tampil memberikan nasihat serta panduan hukum syarak kepada masyarakat umum berhubung aplikasi Sugarbook.

“Pihak Pejabat Mufti Wilayah Persekutuan (PMWP) dengan ini menegaskan kepada umat Islam sekalian bahawa sebarang perbuatan yang boleh mendorong kepada berlakunya perzinaan adalah jelas dilarang menurut syarak.

“Larangan ini adalah berdasarkan kepada dalil-dalil seperti yang terdapat dalam firman Allah Ta’ala,” katanya dalam kenyataan hari ini.

Menurut Luqman, dalam Surah Al-Isra’ ayat 32, Allah SWT berfirman: “Dan janganlah kamu menghampiri zina, sesungguhnya zina itu adalah satu perbuatan yang keji dan satu jalan yang jahat (yang membawa kerosakan)”.

Jelas Luqman lagi, larangan ke atas umat Islam daripada menyertai aplikasi Sugarbook ataupun mana-mana aplikasi lain yang berkaitan dengannya juga adalah selaras dengan prinsip Sadd al-Dzara’i’ iaitu penutupan pintu-pintu yang boleh membawa kepada perbuatan yang haram di sisi Islam.

“Aktiviti sebegini juga jelas bercanggah dengan norma masyarakat di Malaysia yang sentiasa memelihara tatasusila serta kesopanan dalam aspek pergaulan di antara lelaki dengan wanita.

“Pihak PMWP ingin menasihatkan kepada ‘Sugar Daddy’, ‘Sugar Baby’ serta mana-mana umat Islam yang terlibat dengannya, agar segeralah bertaubat kepada Allah Subhanahu Wa Ta’ala dan berazam untuk meninggalkan perbuatan yang tidak bermoral ini selama-lamanya.” katanya. – AlHijrah Online


PERDANA MENTERI MENGHADAP AGONG, SPEKULASI PEMBUBARAN PARLIMEN MAKIN MEMBAHANG

KUALA LUMPUR: Perdana Menteri Datuk Seri Ismail Sabri Yaakob hari ini menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, ketika spekulasi mengenai pembubaran Parlimen untuk memberi laluan kepada Pilihan Raya Umum ke-15 (PRU15) bertiup kencang.

Perdana Menteri memasuki pintu pagar utama Istana Negara pada pukul 3.49 petang dengan menaiki kenderaan rasmi kerajaan dan sempat melambai ke arah media yang menanti sejak awal pagi, sebelum dilihat meninggalkan perkarangan Istana Negara pada pukul 4.45 petang.

Turut kelihatan memasuki Istana Negara adalah Panglima Angkatan Tentera Malaysia (ATM) Jen Tan Sri Affendi Buang dan Ketua Polis Negara Tan Sri Acryl Sani Abdullah Sani.

Kebiasaannya menjadi rutin Ismail Sabri untuk menghadap Yang di-Pertuan Agong sehari sebelum berlangsungnya mesyuarat mingguan Kabinet.

Sekiranya mesyuarat Kabinet diadakan pada Rabu, beliau akan menghadap Yang di-Pertuan Agong pada Selasa dan sekiranya pada Jumaat, Ismail Sabri akan menghadap pada Khamis.

Meskipun majlis menghadap Yang di-Pertuan Agong itu merupakan rutin biasa beliau sebelum mesyuarat Kabinet esok, namun banyak spekulasi mengaitkan pertemuan itu bagi memohon perkenan Seri Paduka Baginda untuk pembubaran Parlimen bagi memberi laluan kepada PRU15.

Pergerakan Ismail Sabri menjadi perhatian media selepas desas-desus pembubaran Parlimen hangat diperkatakan susulan keputusan Majlis Tertinggi UMNO Jumaat lepas yang mahu Parlimen dibubarkan dalam masa terdekat bagi membolehkan PRU15 diadakan tahun ini.

Sebelum bergerak ke Istana Negara hari ini, Ismail Sabri  yang juga Naib Presiden UMNO singgah di Pusat Dagangan Dunia (WTC) Kuala Lumpur dipercayai untuk berjumpa dengan Presiden UMNO Datuk Seri Dr Ahmad Zahid Hamidi.

Sebelum itu, beliau meninjau persiapan Bajet 2023 di Kementerian Kewangan di Putrajaya.

Ditemui selepas meninjau persiapan Bajet 2023 itu, Ismail Sabri berkata ‘agenda tambahan’ termasuk berkaitan pembubaran Parlimen mungkin dibincangkan pada majlis menghadap Yang di-Pertuan Agong hari ini jika berkesempatan, kerana fokus utama perbincangan beliau adalah mengenai perihal Kabinet. –AlHijrah Online


BN DIKOMPAUN RM10,000 TIDAK PATUH SOP

KUALA LUMPUR: Pejabat Kesihatan Kepong telah mengeluarkan kompaun sebanyak RM10,000 kepada Barisan Nasional (BN) atas kesalahan melanggar prosedur operasi standard (SOP) Fasa 4 Pelan Pemulihan Negara (PPN).

Menerusi perkongsian Kementerian Kesihatan (KKM) di Twitter, kompaun tersebut dikenakan di bawah Akta Pencegahan dan Pengawalan Penyakit Berjangkit 1988 (Akta 342) susulan penganjuran majlis sosial di World Trade Centre Kuala Lumpur (WTC), malam tadi.

Notis kompaun kepada Setiausaha Eksekutif BN Mohamad Sahfri Ab Aziz itu menyebut parti tersebut melakukan kesalahan mengikut Peraturan 16(1) PPPAPB (langkah-langkah di dalam kawasan jangkitan) kerana gagal memastikan penjarakan fizikal yang merupakan arahan Ketua Pengarah Kesihatan.

Sebelum ini, KKM mengeluarkan larangan terhadap penganjuran aktiviti perhimpunan atau majlis sosial berkaitan PRN Melaka termasuk pelancaran jentera bermula 25 Oktober hingga 27 November ini.–AlHijrah Online


KDN RAMPAS AL-QURAN TANPA KELULUSAN LPPPQ BERNILAI LEBIH RM500,000 DI KEDAH

ALOR SETAR: Bahagian Penguatkuasaan dan Kawalan Kementerian Dalam Negeri (KDN) merampas 6,914 unit al-Quran tanpa kelulusan Lembaga Pengawalan dan Pelesenan Pencetakan Al-Quran (LPPPQ) termasuk buku yang dikenakan Perintah Larangan bernilai RM563,370 di negeri ini.

Setiausaha Bahagian Penguatkuasaan dan Kawalan KDN Nik Yusaimi Yussof berkata rampasan dibuat di kedai jualan dan stor penyimpanan bahan itu di Pendang, dekat sini, kira-kira pukul 11 pagi pada 13 Nov lepas oleh sepasukan anggota bahagian berkenaan dari Ibu Pejabat KDN Putrajaya dengan kerjasama KDN Kedah.

Katanya rampasan membabitkan 2,874 unit naskah al-Quran atas kesalahan di bawah Seksyen 8 (1) Akta Pencetakan Teks Al-Quran 1986 dan 4,024 unit bahan al-Quran atas kesalahan di bawah Seksyen 14 (1) akta sama.

“Turut dirampas 16 naskah bahan penerbitan berbentuk buku kerana kesalahan di bawah Seksyen 7 (1) dan Seksyen 8 (2) Akta Mesin Cetak dan Penerbitan 1984,” katanya pada sidang media di Bangunan KDN Kedah di sini hari ini.

Nik Yusaimi berkata rampasan itu dibuat berdasarkan maklumat dan risikan yang dijalankan sejak 2018 lagi sehingga membawa kepada serbuan ke atas premis tersebut menerusi ‘Ops Naskhah’ yang dilancarkan di seluruh negara pada 1 Okt lepas.

“Sejak 2018 lagi kita telah kesan dan kita buat risikan, cuma dalam proses risikan itu ada halangannya sehinggalah kita mendapat satu kesahihan, maka kita telah ke premis menyimpan bahan-bahan tersebut,” katanya yang turut memaklumkan kebanyakan bahan itu dari Indonesia.

Beliau berkata seorang lelaki berumur lingkungan 40-an dipercayai penjual dan pengedar bahan itu ditahan untuk diambil keterangan bagi siasatan lanjut sebelum dilepaskan, dan lelaki itu disyaki aktif menjual al-Quran berkenaan secara dalam talian.

“Kita akan susun untuk membuka kertas siasatan dan berbincang dengan Timbalan Pendakwa Raya untuk (lelaki itu) dibawa ke mahkamah, dalam proses siasatan itu saya percaya kita akan mendapat maklumat tambahan,” katanya.

Sehubungan itu, Nik Yusaimi menasihati masyarakat berhati-hati dengan hanya menjual, membeli, memiliki dan membaca al-Quran diperakui LPPPQ yang mempunyai hologram KDN. –AlHijrah Online


BERKAT BANTU IBU BUAT KUIH, AQILAH CEMERLANG DALAM STPM

KUALA TERENGGANU: Pelajar cemerlang Sijil Tinggi Persekolahan Malaysia (STPM) Terengganu, Aqilah Talib, 20, menyifatkan kejayaan yang dicapai hari ini adalah hasil ketekunannya bangun seawal 4 pagi untuk belajar sebelum membantu ibunya membuat kuih.

Pelajar Sekolah Menengah Kebangsaan (SMK) Sultan Sulaiman itu berkata rutin itu dilakukan setiap hari supaya tidak ketinggalan dalam pelajaran dan pada masa memastikan ibunya, Mariam Chik, 60, dapat menyiapkan kuih bagi dihantar ke lebih 10 kedai di sekitar bandar raya ini.

Walaupun penat, dia tidak pernah menganggap tugas tersebut sebagai bebanan, sebaliknya bangga kerana dapat membantu ibu dan bapanya mencari rezeki untuk mereka sekeluarga.

“Saya akan bangun awal untuk belajar pada 4 pagi dan pukul 5 pagi sambung pula bantu mak buat kuih untuk ayah hantar ke kedai.

“Selepas itu, saya solat subuh dan bersiap ke sekolah untuk pastikan sampai awal setiap hari,” katanya ketika ditemui pada majlis pengumuman STPM di SMK Sultan Sulaiman di sini hari ini.

Aqilah berkata duit upah sebanyak RM20 seminggu hasil membuat kuih digunakan untuk membeli barangan sekolah dan kad tambah nilai telefon.

Menurutnya seboleh mungkin dia cuba mengelak meminta wang daripada ibu bapa kerana kasihan melihat kesusahan orang tuanya mencari wang bagi menyara keluarga.

“Walaupun saya anak bongsu daripada 10 beradik, semua abang dan kakak sudah memiliki keluarga serta tanggungjawab sendiri.

“Jadi ayah dan mak terpaksa bekerja untuk mencari wang bagi persekolahan dan belanja kami sehari-hari. Lagipun ayah juga sudah berusia… dah 70 tahun,” katanya yang mendapat Purata Nilai Gred Kumulatif (PNGK) 4.0 dan semua A dalam mata pelajaran Pengajian Am, Pengajian Perniagaan, Bahasa Melayu dan Sejarah.

Aqilah berkata dia berhasrat untuk menyambung pelajaran dalam bidang undang-undang di Universiti Sultan Zainal Abidin (UniSZA). — AlHijrah Online


DUKACITA, KECEWA AGAMAWAN ENGGAN VAKSIN – SULTAN SELANGOR

KLANG: Sultan Selangor Sultan Sharafuddin Idris Shah Alhaj menzahirkan rasa dukacita dan amat kecewa apabila hanya 203 daripada 873 orang guru Kelas Al-Quran dan Fardhu Ain (KAFA), Ahli Jawatankuasa Masjid serta jurunikah di Selangor hadir bagi program vaksinasi khas COVID-19 Frontliner Jabatan Agama Islam Selangor (JAIS), hari ini.

Lebih mendukacitakan baginda, daripada 203 orang yang hadir, 96 daripada mereka menolak untuk divaksin.

Baginda bertitah, kedegilan individu-individu tersebut hanya akan menyusahkan rakyat, khususnya murid-murid yang akan meneruskan pembelajaran KAFA.

“Pelbagai inisiatif dan cara telah dilakukan khususnya daripada gesaan baginda sendiri dengan kerjasama pihak JAIS dan Jabatan Kesihatan Negeri Selangor (JKNS), demi memastikan kesejahteraan seluruh umat Islam di Negeri Selangor.

“Ini termasuk memperluas dan mempermudah pemberian suntikan vaksin COVID-19 kepada petugas-petugas masjid dan pejabat agama bagi membolehkan umat Islam kembali menunaikan ibadah dan melakukan aktiviti keagamaan seperti biasa,” titah baginda menerusi hantaran di Facebook Selangor Royal Office, hari ini.

Titah Sultan Selangor, baginda akan meneliti nama-nama guru KAFA, Ahli Jawatankuasa Masjid dan jurunikah yang memutuskan untuk tidak divaksin dan satu ketetapan berhubung tindakan yang akan diambil terhadap mereka bakal ditentukan kelak.—AlHijrah Online


Bomba bersiap siaga di lebuh raya sempena raya

KUALA LUMPUR – Anggota Bomba akan meronda di lebuhraya sempena musim perayaan bagi memastikan mereka tiba ke lokasi kejadian dengan segera.

Pengarah Jabatan Bomba dan Penyelamat Kuala Lumpur (JBPMKL), Nordin Pauzi berkata pihaknya akan berada di beberapa kawasan yang berisiko tinggi berlakunya kemalangan jalan raya.

“Kawasan strategi yang salah satunya kawasan yang mempunyai pecutan ataupun kelajuan yang tinggi dan juga kawasan yang menjadi tumpuan seperti di tol dan sebagainya,” katanya.

“Kita ada pihak PLUS dan JKJR yg membantu menyalurkan maklumat kepada kita, jadi kita tidak hanya bersedia di balai,” jelas beliau ketika ditemui selepas melancarkan Kempen Kesedaran Keselamatan Kebakaran dan Keselamatan Jalan Raya sempena Tahun Baru Cina 2019 di Tol Sungai Besi pagi tadi.


JAKIM TIDAK MENERIMA SEBARANG LAPORAN ISU LOJI AYAM IMPORT

KUALA NERUS: Kerajaan setakat ini tidak menerima sebarang laporan berhubung isu loji ayam Thailand dan China yang mengeksport produk ayam ke Malaysia yang didakwa kononnya telah tamat tempoh dan tidak halal.

Menteri di Jabatan Perdana Menteri (Hal Ehwal Agama), Senator Idris Ahmad menegaskan Jabatan Kemajuan Islam Malaysia (JAKIM) mempunyai senarai negara yang diluluskan untuk mengimport masuk produk makanan mereka ke Malaysia.

Sehubungan itu katanya, hanya produk makanan yang memiliki sijil halal dari negara yang diiktiraf itu sahaja yang dibenarkan memasuki negara ini, selain mengikut prosedur operasi standard (SOP) lain yang ditetapkan.

“Apabila setiap barang nak masuk daripada luar negara, sijil halal tu dikeluarkan oleh negara itu sendiri dan negara tersebut ada kolaborasi dengan pihak halal Malaysia,” katanya ketika ditemui dalam Program Musaadah Asnaf di Masjid Tok Jebal, pagi tadi.

Baru-baru ini tular di laman sosial sebuah video menampilkan seorang penceramah bebas mendakwa loji-loji ayam di Thailand dan China yang mengeskport produk ayam ke Malaysia telah tamat tempoh serta tidak halal.

Namun Jabatan Perkhidmatan Veterinar (JPV) dalam satu kenyataan mengesahkan semua loji memproses ayam di Thailand dan China bagi aktiviti pengeksportan keratan ayam dan daging ternakan itu ke Malaysia adalah masih sah dan diiktiraf Jakim. –AlHijrah Online